Travel Via Trans-Silk Route Menemukan Pemuda Ini Dengan Pelbagai Pengalaman Menarik

Yang sering kedengaran di kalangan traveller Malaysia pada masa kini adalah mahu lakukan trip Trans-Siberian. Hakikatnya laluan lain yang hampir sama juga tak kurang dari segi menariknya.

Minggu ini Vocket Travel ingin berkongsi pengalaman menarik  anak muda Malaysia yang telah berjaya melakukan pengembaraan melalui Trans-Silk Route meliputi 4 negara yang menghidangkan budaya dan pengalaman berbeza.

Mari berkenalan lebih lanjut dan ikuti pengalaman menarik pemuda dengan nama Facebook Putera Sriwijaya ini.

Vocket: Boleh berikan sedikit info latar belakang Hanis seperti nama, umur, status perkahwinan, pendidikan dan kerjaya.

Hanis: Nama penuh saya Muhammad Hanis B Abdul Malik, berumur 30 tahun dan masih bujang. Nama di Facebook Putera Sriwijaya. Pendidikan Diploma Kejuruteraan Mekanikal (Aeronautik) dan kini menjalankan perniagaan sendiri.

Vocket: Sejak bila Hanis mula minat travel? Adakah kerana keluarga juga suka travel atau kerana faktor lain?

Hanis: Saya mula mengembara sejak tahun 2007 lagi pada usia 22 tahun. Sudah pastinya disebabkan faktor tambang murah AirAsia. Saya bukanlah berasal daripada keluarga yang rajin mengembara ke luar negara.

Vocket: Adakah travel adalah hobi Hanis? Masih ingat trip pertama ke mana?

Hanis: Sejak 2007 travel sudah menjadi satu hobi baru bagi saya, dan boleh dikatakan setiap tahun pasti saya akan ke luar negara.

Trip pertama saya pada tahun 2007 adalah ke Bandung bersama ibu bapa, kakak serta pak cik saya bersama isterinya. Sejak itu, saya mula berjinak-jinak membiasakan diri melihat dan mengkaji website AirAsia dan menempah tiket pada harga promosi walaupun tarikh percutian tersebut adalah setahun lebih awal.

Ketika itu saya belum mempunyai kerjaya tetap serta simpanan, oleh itu menempah percutian setahun yang mendatang mengajar saya cara-cara berjimat dan menyimpan wang.

Kadang-kala di waktu tempahan tiket saya langsung tiada simpanan namun saya optimis bahawa saya akan mempunyai simpanan yang cukup sebelum tarikh percutian tersebut.

Dan sejak 2007 juga saya mula belajar mengkaji banyak ilmu-ilmu pengembaraan terutamanya merancang perjalanan serta aktiviti-aktiviti yang perlu dilakukan di setiap tempat yang ingin dilawati. Yang paling penting, pengalaman ini memberikan saya keyakinan untuk terus mengembara.

The spirit of travelling – Astana, Kazakhstan

Studying few Russian words to deal with ticketing officer.

Vocket: Baru-baru ini Hanis telah travel ke 4 buah negara. Boleh kongsikan berapa bulan atau hari, route dari mana hingga ke mana dan jenis kenderaan yang digunakan, serta pergi berapa orang?

Hanis:  Ya, tahun ini saya telah berkesempatan untuk mengembara ke 4 buah negara selama 44 hari. Bermula 25hb Ogos hingga 7hb Oktober 2015.

Negara-negara yang saya jelajahi adalah Russia, Kazakhstan, Kyrgzystan, dan China. Untuk lebih spesifik, tempat-tempat yang telah saya lawati adalah Moscow, Kazan, Orenburg, Astana, Almaty, Bishkek, Isyyk Kul, Osh, Urumqi dan Kunming.

Sepanjang perjalanan dari Moscow ke Kunming, saya memilih untuk menggunakan jalan darat sahaja iaitu dengan menggunakan perkhidmatan keretapi, bas dan juga minivan.

Overland trip to Central Asia. Everything about here is just black and white informations until I explore it. There are so many colorful experiences on my journey.

KEMBARASUTRA GOHED GOSTAN in 44 days. Started from Moscow, Russia to Kunming, China. Total distance traveled is around 11000km-12000km.

Posted by Putera Sriwijaya on Friday, November 6, 2015

Musa Jalil status. Musa Jalil was a Soviet Tatar poet and resistance fighter. He is the only poet of the Soviet Union who was simultaneously awarded the Hero of the Soviet Union award for his resistance fighting, and the Lenin Prize for authoring The Moabit Notebooks; both the awards were awarded to him posthumously.

Pada mulanya saya pergi bertiga bersama rakan-rakan saya Azlan Ithnin dan Shahrul Ikhwan, namun atas tuntutan kerja 2 orang rakan saya tersebut masing-masing hanya dapat bersama saya selama seminggu dan lagi seorang 2 minggu.

Setelah itu saya meneruskan pengembaraan secara solo. Untuk makluman, kami mulai mengembara bersama sejak beberapa tahun lepas lagi walaupun kumpulan kami ini sudah ditubuhkan sejak zaman belajar di UTM lagi.

Memandangkan kami sama-sama belajar dalam bidang Aeronautik, maka mungkin pembaca akan perasan kami memakai baju logo KBT iaitu Kuda Belang Terbang.

Allahurobbi. Kuasa Allah. Malam tadi satu keajaiban telah berlaku ke atas diri saya. Ketika sedang tidur saya telah diperjalankan ke Moscow, Russia.

Bangun-bangun pagi sedar-sedar dikelilingi ramai orang di Red Square. Adakah ini petanda jodoh ada di sini? Ya Allah, dapat seorang dulu gadis Russia jadilah. Cukuplah sekadar dahi licin, mata biru, blonde dan potongan badan 32-24-32. Hidup tidak boleh memilih sangat.

With my travel buddy Azlan Ithnin – Astana, Kazakhstan

Vocket: Mengapa memilih untuk travel ke 4 buah negara ini dan apakah yang Hanis inginkan daripada pengembaraan ini?

Hanis: Saya pada mulanya memilih untuk merasai pengalaman Trans Mongolian iaitu trip keretapi dari Moscow, Russia, Mongolia dan Beijing, China.

Namun, pada akhirnya saya dan rakan-rakan bersetuju untuk mengubah laluan yang kurang popular berbanding Trans Mongolian iaitu Trans Silk Route. Trans Silk Route ini akan merentasi Kazakhstan sebelum memasuki China.

Untuk menambahkan lagi cabaran dalam pengembaraan ini, saya merancang untuk tidak menggunakan sepenuhnya keretapi bermula Moscow ke China, sebaliknya menggabungkan dengan pengangkutan bas.

Ini kerana melalui kiraan kasar, dengan cara penggabungan ini saya dapat menjimatkan lagi kos perjalanan. Dalam pengembaraan, keselesaan bukanlah perkara penting untuk saya sebaliknya pengalaman dan pembelajaran yang akan diperoleh itu yang lebih utama. Merancang kewangan adalah salah satu daripadanya.

Berpeluang melihat keindahan Charyn Canyon, Kazakhstan.

Suasana ruangan koc keretapi kelas kedua. Perjalanan dari Orenburg, Russia ke Astana, Kazakhstan.

Posted by Putera Sriwijaya on Saturday, October 31, 2015

Vocket: Boleh kongsikan jumlah kos keseluruhan untuk trip kali ini?

Hanis: Untuk trip selama 44 hari ini saya membelanjakan lebih kurang RM1300 sahaja untuk kos pengangkutan utama bermula dari Moscow, Russia hinggalah ke Kunming, China.

Untuk kos penginapan pula saya memilih untuk tidur di hostel dan purata harga adalah sekitar RM30 semalam. Total perbelanjaan kos penginapan dalam anggaran RM1100 sahaja.

Kos makan dan minum pula boleh dikatakan hampir sama sahaja seperti di Kuala Lumpur, oleh itu segalanya terpulang kepada individu bagaimana mereka mahu menetapkan bajet bagi kos ini. Saya seorang yang suka mencuba makanan tempatan, jadi kos makan dan minum bukanlah suatu isu kepada saya.

Sepanjang pengembaraan saya Moscow-China, alhamdulillah langsung tiada masalah mencari makanan dan restoran halal. Kadang-kadang orang terlalu takut untuk travel bila memikirkn apa nak makan.

Mudah sahaja nak ubah persepsi negatif ni. Setiap kali anda risau tentang makanan halal, ingatlah satu perkara. “Jangan ingat engkau seorang sahaja yang Islam. Negara lain pun ramai juga yang Islam.” Kalau travel tapi masih cari logo Halal Jakim elok cuti-cuti Malaysia sahaja.

Terkujat sekejap nampak jenama Halagel di sini. Ada juga produk Malaysia.

Vocket: Bagaimana dengan tempat tinggal dan makanan di sepanjang tempoh travel? Hanis tinggal di mana (ie hotel / couchsuring) dan makanan pula bagaimana? Adakah sukar mendapatkan makanan halal? Jika ye, apakah alternative bagi Hanis?

Hanis: Sepanjang pengembaraan ini, saya hanya bermalam sama ada di hostel, ataupun tidur dalam perjalanan bas dan keretapi. Alhamdulillah, berkenaan isu makanan langsung tiada masalah sepanjang pengembaraan saya kali ini.

Saya berjumpa dengan banyak restoran dan café halal di setiap negara. Apa yang saya lakukan adalah, setiap kali saya tiba ke satu Bandar baru, tempat pertama yang akan saya cari selepas hostel adalah masjid.

Ini kerana, saya yakin jika ada masjid pasti akan ada restoran/café halal di sekitarnya, dan memang terbukti benar. Jika tiada sekalipun yang berdekatan, saya boleh bertanya kepada Jemaah masjid tersebut untuk mencari lokasi makanan halal.

Walaubagaimanapun, saya tiada masalah seandainya tidak berjaya menemui restoran halal. Saya hanya perlu mencari pasaraya dan membeli spaghetti, sos dan telur sudah cukup untuk mengenyangkan perut. Itulah makanan yang paling mudah sekiranya sukar mencari makanan halal yang lain.

Lagman. Delicious and must try food in Russia

Kuew teow daging kuda. Horse meat noodle (Narren) – Almaty, Kazakhstan

Vocket: Disepanjang pengembaraan, apakah perkara paling manis bagi Hanis?

Hanis: Saya perlu katakan perkara paling manis adalah berjaya melengkapkan laluan Trans Silk Route itu sendiri kerana sebelum memulakan pengembaraan ini terlalu banyak keraguan dan kerisauan tentang apakah kemungkinan-kemungkinan buruk yang bakal berlaku sepanjang perjalanan ini.

Namun, sebenarnya ada perkara yang lebih manis pada saya apabila mengembara iaitu apabila anda berjaya berinteraksi dan dan bersahabat dengan penduduk tempatan. Itulah pengalaman yang lebih bermakna dan diingati sepanjang hidup seandainya anda mampu travel sambil menjalinkan persahabatan.

Jika anda travel sekadar untuk mengambil gambar, maka anda akan pulang dengan koleksi gambar anda sahaja.

After 22 hours on train now we are here in Almaty, Kazakhstan

Kazakh eagle hunter – Almaty, Kazakhstan

Vocket: Bagaimana pula dari segi kesukaran dan cabaran? Apakah yang paling sukar yang Hanis lalui?

Hanis: Saya suka jadikan kesukaran itu sebagai satu cabaran, dan cabaran itu adalah sesuatu yang sememangnya saya sedia menghadapinya kerana apalah erti pengembaraan tanpa cabaran.

Oleh itu, bila mana saya berhadapan dengan kesukaran, apa yang saya lakukan adalah cuba bersikap tenang dan menghadapinya dengan sebaik mungkin.

Perkara yang paling saya kesalkan adalah kegagalan saya untuk memasuki ke Tajikistan. Ini kerana saya tidak berjaya mendapatkan visa untuk memasuki negara tersebut disebabkan penutupan pejabat kedutaan Tajikistan selama lebih 2 minggu sepanjang saya berada di Negara Kyrgzystan.

Saya merancang untuk memohon visa Tajikistan di Bishkek, Kyrgzystan namun disebabkan penutupan pejabat kedutaan tersebut saya terpaksa mengubah banyak rancangan asal pengembaraan kali ini. Namun, saya anggap setiap yang berlaku tersebut pasti ada hikmahnya.

Police car in Orenburg, Russia. But my friends called it “Borbik” which something sounds funny for them.

Pedestrian bridge between Europe and Asia. Located in Ural River, Orenburg, Russia

Salah seorang chef cafe di sebelah Masjid Khusainiya, Orenburg. Jika anda berpeluang ke sini usah khuatir tentang isu makan.

Vocket: Ada pernah lalui peristiwa lucu?

Hanis: Saya tiada mengalami peristiwa lucu, namun jika direnungkan sepanjang tempoh pengembaraan saya kali ini, ada perkara yang saya rasakan lucu untuk difikirkan.

Iaitulah bila mana ada bandar kecil yang saya tidak merancang untuk tinggal lebih daripada sehari tetapi berakhir dengan tinggal selama 4 hari disebabkan ketiadaan keretapi ke destinasi seterusnya.

Namun, selama 4 hari itulah memberikan saya banyak kenalan dan kenangan di bandar tersebut. Bandar kecil tersebut adalah Orenburg, Russia.

Di bandar ini terdapatnya sebuah jambatan penghubung tanah Asia dan Eropah. Di bandar ini jugalah terletaknya sekolah penerbangan angkasawan pertama dunia dari Russia iaitu Yuri Gagarin.

Dan di sini jugalah saya dan rakan, Azlan Ithnin berkawan dengan beberapa penduduk tempatan yang baik dan ramah. Mereka menawarkan diri untuk membawa saya dan Azlan Ithnin meronda-ronda sekitar Orenburg. Peluang menginap di Art Kraski Hostel, Orenburg juga merupakan satu pengalaman yang manis.

Orenburg bukanlah satu destinasi perlancongan bagi warga asing, malah nama itu sendiri pastinya tidak ramai yang pernah mendengarnya melainkan hanyalah sekadar tempat persinggahan sekiranya ingin menyeberangi ke Kazakhstan melalui bandar Aktobe.

Memandangkan begitu asingnya bandar ini, maka kehadiran saya dan Azlan di hostel tersebut disambut baik oleh pemiliknya iaitu Katerina Pavlova dan juga pekerjanya.

Menginap selama 4 hari di hostel tersebut yang ada ketikanya hanya ada kami sahaja di situ, menjadikan kami berasa selesa pula tinggal di Orenburg walaupun pada asalnya hanya bercadang menginap satu malam sahaja. Saya ingin mengesyorkan kepada sesiapa yang berpeluang untuk ke Orenburg untuk menginap di hostel ini.

This is probably the most spectacular border crossing view I ever passed through, but the worst border control system so far. Stuck here more than 10 hours waiting for turn.

Day 11. After taking long train journey almost 26 hours, we finally arrived in our next destination. WELCOME TO ASTANA, KAZAKHSTAN.

Vocket: Bagaimana pula dari segi orang-orang yang Hanis temui di jalanan. Siapakah yang paling Hanis ingati dan kenapa?

Hanis: Saya berkenalan dengan ramai penduduk tempatan sepanjang pengembaraan kali ini dan mereka semuanya mesra dengan membawa saya berjalan melihat bandar mereka.

Namun, yang paling saya ingati adalah Konys dan anaknya Nur Kaldybay di Astana, Kazakhstan. Saya tidak berkesempatan berkenalan lama bersama mereka. Hanya beberapa jam sahaja iaitu ketika saya dan Azlan singgah ke Masjid Nur Astana untuk menunaikan solat Maghrib.

Malam itu adalah malam terakhir kami di Astana sebelum berangkat ke Almaty dengan menaiki keretapi. Konys menegur kami di masjid tersebut dan setelah mengetahui tujuan kami, beliau menawarkan diri untuk menghantar kami ke stesen keretapi.

Bukan sekadar menghantar kami, beliau juga membelikan kami makanan untuk bekalan di dalam keretapi dan yang paling mengejutkan beliau turut menghulurkan wang lebih kurang RM170 kepada kami.

Walaupun hanya sempat berkenalan singkat dengan beliau, tetapi layanan beliau dan anaknya seperti sudah lama mengenali kami. Ini membuatkan saya terfikir kenapa saya sendiri pun tidak mampu melayan pelancong asing di Malaysia sebaik mereka.

With Konys and his son. Thank you for helping us, may Allah SWT bless you and your family. Until we meet again.

Kedua, orang yang paling saya ingati adalah Isa. Beliau adalah rakyat Kyrgzystan yang menetap di Bishkek dan berumur 36 tahun. Saya bertemu beliau di sebuah masjid di Bishkek. Beliau menegur saya yang ketika itu sedang asyik mengambil gambar masjid tersebut.

Apa yang mengejutkan adalah beliau menegur saya dalam bahasa Melayu. Rupa-rupanya beliau pernah bekerja di Malaysia selama 5 tahun. Saya banyak kali bertemu beliau sepanjang saya berada di Bishkek dan dapat berkomunikasi dalam bahasa Melayu bersama penduduk tempatan adalah sesuatu yang agak unik.

Semasa ke Bishkek, Kyrgyzstan saya telah ditegur oleh abang Isa Isfandiiar Ahmad. Beliau mampu bertutur fasih dalam…

Posted by Putera Sriwijaya on Friday, November 6, 2015

Ketiganya, saya bertemu dengan ramai pengembara lain sepanjang perjalanan ini. Namun, yang paling saya rasakan unik kisah pengembaraannya adalah Yi Ying yang berasal dari Chengdu, China.

Saya dan Azlan bertemu beliau di Astana, Kazakhstan. Kami menginap di hostel yang sama. Menariknya, beliau mengembara dari Chengdu hingga ke Astana hanya dengan menggunakan roller blade sahaja yang mana jaraknya lebih kurang 4800km.

Dan dari Astana dia akan meneruskan perjalanannya ke Moscow dan St Petersburg. Terkini melalui akaun Instagram beliau saya dapati beliau sudahpun berada di Latvia untuk meneruskan perjalanannya ke Italy.

Daripada apa yang beliau ceritakan, dari Itali beliau akan terbang ke Chichago, Amerika untuk mengembara sehingga ke Los Angeles.

Pee Ying. Crazy boy from China. He just travelling by roller skating and has traveled almost 2800km so far just by skating from China to Astana. He is going to continue to Russia-Italy before flying to Chichago, US and skating to Los Angeles.

Yi Ying, crazy guy from Chengdu, China. Travel hanya dengan roller skate. Jumpa dia di Astana, Kazakhstan yang jaraknya lebih kurang 5000km dari Chendu. Sekarang gambar ni sudah berada di Poland

Vocket: Adakah travel kali ini adalah sebahagian daripada impian Hanis? Jika ye kenapa?

Hanis: Sebenarnya impian saya sejak bertahun-tahun sebelum ini hanyalah untuk ke Russia sahaja.

Jika dibandingkan, mungkin banyak lagi negara Eropah lain yang jauh lebih cantik daripada Russia tetapi yang menarik minat saya adalah untuk melihat dan merasai sendiri berada di sebuah negara yang sering menjadi pesaing kuasa besar kepada Amerika.

Bagi Kazakhstan dan Kyrgzystan sebelum ini tidak pernah terlintas untuk ke sana dalam masa terdekat seperti ini, malah saya langsung tidak pernah mengkaji tentang negara tersebut sehinggalah lebih kurang 2 bulan sebelum saya pergi.

Negara China pun begitu juga, bukanlah satu negara yang berada di senarai teratas untuk saya kunjungi. Walaubagaimanapun, negara-negara ini mempunyai tarikan mereka sendiri yang tidak ada pada negara-negara lain.

Antara yang uniknya, di Negara Asia Tengah inilah terkenalnya dengan hidangan daging dan susu kuda dan sebenarnya samosa yang kita ada pada hari ini berasal daripada Asia Tengah.

Bersama Musa, konduktor keretapi. Beliau berasal dari Astana, Kazakhstan dan sangat ramah. Beliau agak risau apabila kami menghadapi masalah di sempadan pemeriksaan immigresen Kazakhstan

Vocket: Bagaimana dengan persediaan Hanis untuk trip kali ini? Bagaimana Hanis kumpul duit dan berapa lama?

Hanis: Saya dan rakan-rakan telah membeli tiket sehala dari Kuala Lumpur ke Moscow, Russia sejak bulan Mei 2015 lagi.

Memandangkan kami tidak menetapkan tarikh tertentu untuk pulang ke Malaysia, jadi kami bercadang untuk membeli tiket pulang dari bandar terakhir yang mampu kami sampai dalam pengembaraan kali ini.

Memandangkan saya tidak pasti berapa sebenarnya jumlah perbelanjaan yang akan saya gunakan dalam pengembaraan kali ini, jadi saya mengambil masa lebih kurang 7 bulan juga untuk bekerja dan menyimpan wang yang secukupnya.

Namun, sebenarnya jumlah perbelanjaan yang saya gunakan jauh lebih rendah berbanding yang saya bayangkan. Ini dibantu dengan kejatuhan mendadak matawang Russia, Kazakhstan, Kyrgzystan dan China.

Vocket: Bagaimana pula penerimaan keluarga dengan keputusan Hanis untuk travel di route ni?

Hanis: Mereka telah sedia maklum dengan minat saya ini dan tidak menghalang niat saya kali ini memandangkan saya sudah biasa berdikari sejak kecil lagi.

Vocket: Hanis lebih suka travel solo atau secara berkumpulan?

Hanis: Jujurnya, saya lebih suka mengembara secara berkumpulan kecil tetapi saya yang akan merancang segala perjalanan dan aktiviti. Namun, saya juga tiada masalah untuk mengembara secara solo.

Vocket: Dari gambar-gambar yang dikongsikan di akaun FB Hanis, ada perancangan lain yang ingin dilakukan dengan gambar tersebut?

Hanis: Saya bercadang untuk kembali aktif dalam dunia blog setelah bertahun lamanya meninggalkan dunia tersebut. Mungkin kali ini saya akan tumpukan kepada catatan pengembaraan saya sahaja dan gambar-gambar di dalam FB tersebut mungkin lebih tersusun dan mudah dibaca sekiranya saya memasukkan di dalam blog.

Vocket: Ada pesanan atau tips yang ingin dikongsikan kepada pembaca Vocket yang ingin travel seperti yang telah Hanis lakukan ini?

Hanis: Ya. Saya ingin sarankan kepada pembaca sekalian untuk menjinakkan diri dalam dunia pengembaraan. Benarlah ibarat kata pepatah, “Jauh perjalanan, luas permandangan”.

Pemandangan pada saya bukanlah semata-mata apa yang kita lihat melalui mata kasar sahaja, tetapi apa yang dapat kita lihat dan rasai melalui mata hati kita juga.

Lain padang, lain belalang. Begitu jugalah setiap negara lain penduduk, lain budayanya, dan lain karakternya. Sebab itu pada pendapat saya, jika mengembara sekadar untuk mengambil gambar, anda akan pulang bersama gambar sahaja. Tetapi jika mengembara atas niat untuk belajar dan mengkaji, banyak perkara yang akan kita perolehi dan diingati sepanjang hayat.

Saya nak kongsi keadaan di Kazakhstan dan Kyrgyzstan. Dari segi adab menghormati orang tua, dia orang ada budaya kuat bagi orang tua tempat duduk dalam pengangkutan awam. Orang tua, OKU dan perempuan mengandung.

Memang berbeza dari Malaysia. Di sana walaupun baru je duduk tapi ada orang tua masuk, terus mereka bangun dan bagi laluan. Saya yang mula-mula pun terkejut smpai konduktor bus suruh bangun bagi orang tua duduk. Dah lama-lama terikut budaya/adab tu.

Vocket: Apakah perkara positif yang diperolehi daripada trip kali ini?

Hanis: Ada dua perkara yang membuka mata saya iaitu tentang isu keselamatan, dan isu makanan halal.

Sering kita disogokkan dengan mitos aspek keselamatan dan kesukaran mendapatkan makanan halal sebelum kita mengembara ke suatu tempat yang kurang popular.

Apa yang saya alami sendiri langsung tidak seperti digambarkan, malah sangat selesa dan selamat sepanjang pengembaraan saya ini.

Contohnya sebelum ke Russia saya dimaklumkan agar tidak keluar pada waktu malam kerana adanya mafia-mafia yang berkeliaran, tetapi hampir setiap malam saya keluar tanpa rasa sebarang ancaman. Malah sehingga hampir terlupa terhadap pesanan waspada sebelum itu.

Begitu juga dengan isu makanan halal seperti yang telah saya sebutkan sebelum ini. Jadi apa yang dapat saya rumuskan, untuk mengatasi mitos ini saya cuba setkan pemikiran di mana, jika saya menganggap negara lain tidak selamat, jangan lupa orang luar juga menganggap Malaysia tidak selamat, namun kita masih bebas keluar tanpa masalah.

Begitu jugalah halnya dengan negara lain, kenapa perlu kita katakan di sana tidak selamat sedangkan mereka juga bebas menjalani aktiviti harian.

Apapun bukanlah bermakna kita boleh mengabaikan langsung aspek keselamatan, kerana dimana-mana sahaja pasti ada segelintir individu jahat. Mereka ini yang bertanggungjawab memberikan persepsi buruk orang luar terhadap negara mereka.

Kita biasanya berpendapat bahawa peningkatan kes-kes jenayah adalah disebabkan faktor kemiskinan dan kesempitan hidup dan cara untuk mengatasi kes jenayah ini hanyalah melalui penguatkuasaan undang-undang yang lebih ketat.

Apa yang dapat saya lihat, di Kyrgzystan contohnya, bukanlah satu negara yang kaya dimana sumber utamanya lebih kepada hasil bumi emas sahaja. Namun, di sana kanak-kanak sekolah bebas berjalan sendirian di lorong-lorong kecil menandakan keadaan di sana masih selamat.

Melalui pemerhatian saya, ini adalah disebabkan di Kyrgzystan masih lagi ada budaya menegur dan memberi salam sesama masyarakat yang mereka temui walaupun tidak mengenali satu sama lain.

Selain itu, mereka juga masih ada budaya menegur apa yang salah dan tidak takut dicop sebagai “Menjaga kain orang lain”. Maka, adab dan budaya inilah yang membantu mengekalkan keharmonian di sana.

Sebaliknya, apabila saya memasuki China, konsep menjaga keselamatan rakyat adalah melalui penguasaan undang-undang yang ketat yang mana kita di Malaysia juga selalu tekankan.

Walaupun selamat di tempat-tempat yang saya kunjungi di China, tetapi keharmonian itu dirasakan tiada. Manakan tidak, di mana-mana sahaja saya pergi pasti ada polis dan tentera yang berkawal sehinggakan di Urumqi, setiap hentian bas pasti ada pondok kecil polis.

Ini membuatkan perjalanan saya dirasakan seperti dikawal setiap masa. Bukan itu sahaja, setiap stesen bas, keretapi dan bangunan-bangunan besar pasti ada mesin pengimbas badan dan barang ibarat seperti di lapangan terbang pula.

Kesimpulan yang saya dapat, kita kena kembali kepada mewujudkan keharmonian bermasyarakat di Malaysia dahulu, maka isu-isu keselamatan dapat diwujudkan semula seperti di zaman kita kecil dahulu.

Mengenai isu makanan pula, saya setkan pemikiran bahawa dimana-mana sahaja di dunia ini pasti ada umat Islam, maka insyaAllah jika kita selama ini menjaga bab makanan halal, pasti mudah untuk kita mendapatkannya.

Bayterek is a monument and observation tower in Astana,Kazakhstan. A tourist attraction popular with foreign visitors and native Kazakhs alike, it is emblematic of the city, which became capital of the country in 1997.

Astana Khan Shatyr Entertainment Center, Kazakhstan.

Mengikut kepercayaan masyarakat tempatan, lubang gua ini mampu menyembuhkan kesuburan dan penglihatan mata – Kyrgyzstan.

Salam tulus mulus dari Kyrgyzstan. Selamat hari rayap. Korban harta, masa dan tenaga di Lembah Fergana.

Kadang2 bila sudah tahu perbualan kita ibarat ayam dan itik, kenapa harus kita berbahasa Inggeris lagi? haha…

Posted by Putera Sriwijaya on Wednesday, November 4, 2015

Vocket: Ada info tambahan lain yang ingin dikongsikan?

Hanis: Saya dapati mengembara melalui jalan darat ini adalah satu pengalaman yang menarik dan ada keistimewaannya yang tersendiri.

Cabarannya terletak kepada bagaimana anda ingin merancang perjalanan dari satu tempat ke tempat yang lain, dan menyesuaikan jadual perjalanan anda dengan trip pengangkutan awam yang disediakan dimana sesetengahnya bukan ada pada setiap hari.

Begitu juga cabaran bagaimana anda ingin membeli tiket di kaunter yang mana penjual tersebut berkomunikasi dalam bahasa tempatan. Anda harus pantas berfikir bagaimana untuk menyelesaikan segala masalah tersebut kerana masa amat penting apabila anda mengembara.

Namun, di akhir pengembaraan anda akan tersenyum puas kerana berjaya mengatasi segala cabaran tersebut.

Baca : Travel Solo Trans-Siberian, Gadis Ini Berkongsi Tip Melawat Tasik Terdalam Di Dunia

Baca lagi: Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

LIKE dan FOLLOW Vocket di Facebook serta Instagram


Berbasikal Dari London Ke Malaysia, 3 Pemuda Ini Bertemu Anjing Yang Mengajar Erti Sahabat Sejati

Jika anda biasa mendengar  dan menonton Zahariz Khuzaimah mengembara keliling dunia dengan basikalnya, sebenarnya beliau tidak keseorangan dengan kerja gila ini.

Kali ini kami ingin kenalkan anda dengan 3 anak muda Malaysia – Adeeb, Azrulhan dan Amirul; yang menggelarkan diri mereka Sick Siders Malaysia (SSMY) sanggup terbang ke UK dan kemudiannya kembali ke Malaysia dengan cara berbasikal.

Perjalanan memasuki border Macedonia ikut jalan lama, mengelilingi tasik Ohrid. Patutla sejuk gila dan terasa awan di atas kepala je, rupanya kami di ketinggian 700m dr paras laut. Tasik ni pula kedalamannya mencecah 300m dan dihuni seekor ikan yang hanya boleh didapati disini sahaja. Kata orang disini, dahulu ada sekumpulan pemancing dapat menangkap raja ikan itu dan sejak dari itu ada sahaja manusia yang mati lemas disini setiap tahun dan ada yang pernah nampak beberapa kali tasik ini menjadi hitam tetapi apabila di ambil airnya, menjadi jernih. What an interesting story!

By @sicksidersmalaysia “SSMY™;
Kalau kau rasa apa yang aku rasa,
Kau tak nak buat macam yang aku buat,
Tapi kenapa aku masih buat lagi kerja gila ni sampai sekarang,
Hanya aku yang tahu,
Hanya mereka yang pernah ikut aku boleh rasa aku,
Dan semestinya…
Perjuangan kita tak akan sama setiap seorang.
Kerana aku buat bertujuan memberi inspirasi.
Bukan menjadi basi lepas buat sekali.”

Bermula dari UK, mereka merentasi 22 negara termasuk Bosnia, Albania, Macedonia, Turki, Kyrgyzstan, China hingga ke Malaysia. Dianggarkan keseluruhan perjalanan dengan basikal ini adalah sejauh 29,000km.

Sepanjang dalam perjalanan berbagai pengalaman yang telah mereka kutip dan kongsikan di wall fb mereka, tapi kisah yang satu ini sewaktu mereka di Macedonia cukup menyentuh hati.

Keesokan paginya sedang kami berkemas, datang anjing ni, mulanya kami takut ingat dia nak menyalak pada kami tiba-tiba dia bermanja-manja dengan kami. Kelihatan macam lapar, lalu kami beri makanan dan minuman dan beliau menghulurkan tangan pada kami, mungkin tanda terima kasih agaknya. Lepas tu terus dia lepak situ lihat kami mengemas.

Semalam masuk border Macedonia dah gelap, jadi kami camping di sebuah tanah lapang dengan suhu below zero degrees di ketinggian 700m dari paras laut. Keesokan pagi masa nak kemas untuk bergerak kami didatangi anjing ni tak tahu kepunyaan siapa, sangat manja dan dengar kata kami. Ketika bergerak dia ikut kami sampailah ke sini, kami lihat dia macam penat lalu berhenti sebentar disini dan dia tidur lepas kami beri roti dan air. Siapa-siapa tahu anjing jenis apa ni?

Man’s best friend. Our travel companion in Macedonia. We named him, Ohrid because he found us infront of the Lake Ohrid. He followed us from border until Ohrid town. A husky type I guess.

Dan ini penjelasan Adeeb tentang Ohrid, sahabat baru mereka;

Anjing jenis Siberian Husky/Hybrid Husky ni datang ke campsite kami pada pagi semalam semasa kami sedang mengemas untuk meneruskan perjalanan ke bandar Ohrid.

Walaupun tanah lapang tapi kami tak perasan langsung kehadiran beliau sampai dah dekat baru kami perasan dan terkejut. Mulanya rasa takut sebab seperti seekor serigala, namun bila dia hampiri kami terus bau-bau kami dan duduk melihat kami mengemas.

Habis mengemas kami beri makan roti dan beri minum air, sebab kelihatan dia lapar dan dahaga. Selesai mengemas dan hendak bergerak dia dah tunggu di jalan menunggu kami, dan bila kami start kayuh terus dia ikut sejauh 15km ke bandar Ohrid.

Di dalam perjalanan kami berhenti sekejap-sekejap beri dia air. Sampai di bandar Ohrid kami tukar duit dan makan, kami beri sedikit daging pada dia dan makan dengan berselera sekali.

Ohrid gangnam style! Haha. Bila lay down dia suka silangkan macam tu. Plus dia pandai gila posing, cuma belum master buat duck face. Sikit hari lagi mungkin.

Sementara kami makan didalam kedai, dia menunggu kami di pintu kedai. Terus kami rasa sesuatu tentang anjing ni, cukup istimewa. Orang-orang di bandar ni pulak kata is this your dog, lalu kami kata yes! Dan mereka kata this dog is really expensive!

Kami research pasal anjing jenis ni, Siberian/Arctic Husky. Anjing untuk bekerja, serupa seperti serigala tapi bukan. Anjing jenis athletic, intelligent and indipendent. Kebolehan dia belajar memang menakjubkan. Not aggressive dan boleh bergaul dengan anjing-anjing lain, anjing ni pon jenis yang baik dan can get along dengan anak kecil dan jenis yang welcome semua orang ke rumah tuannya.

This kind of dog dont barks, he’s howling! Aaauuuwwoooo! Orang kat sini kata anjing ni mahal, 1000€!

Dia jugak jenis tak makan banyak tapi boleh bekerja keras dan suka berjalan. Anjing jenis ni memang suka adventure life. Anjing ini juga dipercayai banyak bersama Chukchi, Siberian nomads dan merupakan oldest dog breeds.

Sepanjang dengan kami dalam perjalanan, mana-mana anjing semua dia jadikan kawan dan kami dapat pass through dengan selamat tanpa dikejar, ada juga satu masa, kami yang halau anjing-anjing lain yang cuba nak gaduh dengan dia tapi sikit dia tak pedulik dan nyorok di sebelah kami. Dia sekali pun tak pernah menyalak sebaliknya buat suara comel dan berguling-guling.

Semalam beliau hilang dan kami biarkan saja dan terus jalan sekitar kota lama Ohrid, pergi minum kopi dan borak-borak. Last sebelum balik kami pusing bandar sekali lagi dan kata serah pada takdir, kalau ada, adalah. Kalau tak ada terus balik, tiba-tiba dengar suara dia dan bila kami lihat dia di tengah bandar sedang dikerumuni sekumpulan lelaki. Kami jerit nama dia dan lelaki tu semua beredar, anjing ni terus meluru ke kami dan ikut kami.

This is something new for us, selalunya anjing yang ikut kami semua hilang dalam perjalanan, tetapi yang ini memang berbeza. We will see, for how long this Husky will stay with us throughout this journey.

Setelah berbual, kami meneruskan perjalanan, kali ini menuruni bukit pula. Oleh kerana laju menuruni bukit, jarak antara kami dan Ohrid semakin jauh, buat pertama kalinya, Ohrid menyalak sekali bagaikan berkata kepada kami, “Tunggu!”, dengarkan salakan itu, kami terus rasa sesuatu dalam diri, Ohrid panggil kami!

Buat kami yang tak ada pengalaman dengan anjing, tapi apabila berhadapan dengan situasi ini. Terus kami berhenti dan Ohrid laju berlari ke arah kami. Suatu perasaan yang tak dapat diungkap dengan kata-kata, terus membuatkan kami sebak.

Perkongsian Adeeb di fb wall beliau tentang Ohrid mendapat perhatian ramai. Malah ada yang bertanya di mana Ohrid bila tiada cerita tentang anjing ini.

Port cafe racer, next time Europe tour or Balkans dengan cafe racer pulak! – Kukurecani, Macedonia

A person can learn a lot from a dog, even a loopy one like ours. Ohrid taught me about living each day with unbridled exuberance and joy, about seizing the moment and following your heart.

He taught me to appreciate the simple things-a walk in the woods, a fresh snowfall, a nap in a shaft of winter sunlight. And as he grew old and achy, he taught me about optimism in the face of adversity. Mostly, he taught me about friendship and selflessness and, above all else, unwavering loyalty.

Sebagai salah seorang yang suka mengikuti perkembangan Adeeb dan rakan-rakannya, saya turut tertunggu-tunggu apakah selanjutnya dari kisah Ohrid ini. Sehinggalah Adeeb memuat naik status ini.

Kau kecil, tapi jiwa kau besar,
Kau muda, tapi berani kau bagai dewasa,
Kau bawa kami, bukan kami bawa kau,
Kau ajar kami, bukan kami ajar kau,
Kau tidur ayam sedang kami tidur lena,
Kau keletihan, tapi masih mahu berjalan malam,
Kau kesejukan, tapi bertahan menjaga basikal,
Aku peluk kau, kau diam tanda faham,
Aku tenung mata kau, tenungan kau lagi dalam,
Aku sayangkan engkau Ohrid, tapi tak terlawan sayang kau pada kami.
Maafkan aku, maafkan kami.
Malam ini. Aku tidur dibasahi air mata merindukan engkau…
Ohrid

Nama kami beri sempena nama tasik dan bandar yang akan kami pergi pagi itu, Ohrid.
Datangnya pada kami, dengan penuh keriangan, gurauan, tiada salakan.
Sedia menanti di jalanan bagai mahu turut serta dalam pengembaraan, tidak kami anggap haiwan tapi lebih dari kawan dan peneman.
Dari bandar ke bandar berjalan kami seiringan, jauh tak terasa kerana seronok bersama dalam pengembaraan.
Setelah hampir 200km berjalan, tinggal lagi 100km perjalanan kau sudah tak dapat meneruskan perjalanan, aku tahu kau menahan kesakitan.
Namun masih gagah berjalan dijalanan walaupun hanya 10km seharian, kami cuba mencari bantuan, mencari cara mengurangkan kesakitan.
Namun kami gagal dalam suhu yang semakin kesejukan, kami tak kuat seperti kau wahai kawan.
Kami angkut dibelakang badan, kami berjalan perlahan, namun sebelum melarat kesakitan, sebelum semakin parah siksaan.
Sampai di sini sahaja perjalanan kita Ohrid.

Semoga kau bahagia bersama tuan baru, semoga kita dipertemukan lagi suatu hari nanti. Akan aku kembali, mencari kau dan membawa pulang. Terima kasih untuk pengembaraan yang mencabar sepanjang 170km dan 8 hari kita bersama. Terima kasih Macedonia. Terima kasih Ohrid. Kau pasti akan aku rindui. Pasti…..

Apa sebenarnya yang telah terjadi kepada Ohrid – anjing yang sangat setia dalam persahabatan ini? Saya menghubungi Adeeb dan ini penjelasan beliau;

Kaki dia sakit, tak dapat nak teruskan perjalanan, kami dah cuba ikut pace dia, kami pernah buat hanya 10km sahaja sehari, pernah cuba angkat dan letak dia atas basikal, cuba cari troley untuk kami tarik dia, cuba carikan tuan baru, tapi semua temui jalan buntu.

Tempat yang kami tinggalkan dia masa tu di sebuah pekan yang tiada apa-apa, di sebalik bukit dan waktu tu musim sejuk. Kami pernah hampir nak menangis sebab jari tak rasa apa, biru dan rasa macam nak pecah kerana cuaca yang sejuk sangat dan kabus tebal.

Kami tak boleh bawak dia lagi dan terpaksa tinggalkan sahaja dia, khuatir dia mungkin dilanggar sebab dia suka jalan atas line putih di tengah jalan raya mungkin sebab situ lebih rata berbanding jalan biasa dan dapat kurangkan kesakitan di kaki dia.

Tapi dengan keadaan yang berkabus, kereta mungkin tak nampak dia dan mungkin langgar dan kami tak dapat berada lama di situ kerana sangat-sangat sejuk. Jadi kami cuba kayuh selaju mungkin, sayup-sayup saya dengar dia menyalak memanggil kami, saya akui saya nangis sambil kayuh selaju yang mungkin dan tak toleh belakang lagi.

Sesampai di Istanbul di tahun baru, salji mula turun di Istanbul dan kami patah balik ke Ohrid, Macedonia ke rumah keluarga angkat disana dan kami ke Skopje dan sewa kereta dari sana, memandu dari Skopje ke pekan yang kami tinggalkan ‘Ohrid’ dengan harapan mencari ‘Ohrid’ kembali.

Kami tinggal disana selama 2 hari namun masih tidak ketemu, radius pencarian semakin luas, siang dan malam, namun masih tidak kami jumpa. Lalu kami pulang kembali ke Ohrid dan memulangkan kereta disana.

You were someone I don’t know before , you were someone I don’t expect I will get along with. But it turned out you have given me one of the best friendship ever .

Sooner, you’ll no longer feel my presence, you’ll never even miss my absence . I just hope that someday, when our path crossed again, you will still be the person I used to call friends.

I’m praying that our friendship will never come to an end. I’m wishing that it will last until you can see an apple in an orange tree on the 30th day of February. Promise me we are true friends.

God gave us 86,400 valuable seconds each day. May I use a few seconds to say thanks for giving me the gift of knowing someone like you. I know your life can go on without me, that you can be happy without me, that you can survive without me.

But even if you turn me away, I will still stay with you and will always be your friend . Thanks for this valuable moment. I really appreciate it.

We’ve tried our best to find back Ohrid, it’s really a 1% possibility and that 1% is only a miracle. Wherever you’re Ohrid, I will remember you always and may you get a new kind-hearted owner to take care of you.

I know you’re strong will kind of a dog, maybe our journey path crossed only for a few days and kilometers, and we separated to continue our own journey.

Sebenarnya banyak lagi kisah menarik dari 3 anak muda ini, antaranya – dilamar pakcik Kyrgyzstan untuk mengahwini anak gadis mereka (oh my!), bertemu dengan lelaki tua kaya yang sangat dermawan tetapi tinggal di rumah biasa-biasa saja dan tanpa mereka sangka menerima berbagai bantuan yang tak diduga dari orang asing di sepanjang pengembaraan mereka.

Sebelum kami mulakan pengembaraan ‘Journey to Homeland’ ini, hampir setahun kami cuba cari sponsorship dari pelbagai pihak.

Namun, kerana sudah tidak dapat menunggu lagi, sehari sebelum bertolak kami berjaya mendapatkan surat dari KBS Malaysia dan ditandatangani oleh YB Khairi Jamaludin dan dengan surat itu sahaja kami minta bantuan dari setiap kedutaan Malaysia di setiap negara yang kami lewati, dan untuk di kawasan lain kami minta pertolongan dari Allah swt dan Alhamdulillah kami diberi orang-orang yang baik membantu kami disepanjang perjalanan kami.

Doa seorang musafir memang cepat diterima-Nya, kami minta tempat tinggal dapat, kami minta tolak hujan dapat, kami minta rezeki dapat, apa sahaja semua diterima.

Dulu sebelum bertolak kami risau juga, tiada duit, tiada cukup peralatan, tapi kini, sudah hendak masuk 9 bulan kami dijalanan, pengalaman sahaja entah berapa banyak kami timba, kenalan yang kami ketemu pula sudah beribu di bermacam tempat.

Kami pernah jatuh sakit, kami pernah sesat, kami pernah rasa penat macam nak mati, kami pernah kayuh sampai tengah malam, kami pernah tak makan lama sebab ikat perut jimat duit, namun sikit pun kami tidak pernah mengalah ataupun rasa nak pulang cepat hanya kerana kekurangan, kami percaya cukup Allah bagi kami dan Dia akan cukupkan kami segalanya yang kami perlukan.

Jika anda punya impian seperti kami, tanya diri dahulu. “Apakah tujuan kamu?”. Kalau dah ada jawapan atau persoalan, maka mulakanlah dengan ‘Bismillahhirrahmannirrahim”.

Sekian, Muhammad Adeeb’s
Jalanan Universitiku, pengalaman guruku.
Karakol, Kyrgyzstan.
9am, 10 April 2015.

Anda boleh ikuti kisah menarik pengembaraan ‘gila’ Adeeb dan rakan-rakannya ini di fb page Sick Siders Malaysia,   IG Sick Siders Malaysia dan website ssmy.co.uk

LIKE dan FOLLOW Vocket di Facebook serta Instagram


Travel Solo Ke 6 Negara Termasuk Afghanistan, Gadis Ini Pernah Disangka Pengintip Dan Anggota Isis

Jika diperhatikan, saban hari ada saja terpapar di media berbagai kisah kurang enak tentang gadis di negara ini. Dari kes buang anak, lari dari rumah dan terperangkap di negara asing akibat terpedaya dengan janji manis pakwe berhidung tinggi dan kulit berbelang-belang, hinggalah berbagai gejala sosial yang lain.

Tapi bagaimana jika kami katakan hakikatnya disebalik segala kisah negatif itu banyak lagi kisah menarik, kisah penuh inspirasi dan teladan yang bertebaran di dalam masyarakat kita yang selayaknya diberi perhatian?

Kali ini kami ingin kenalkan anda dengan Cik Siti Noridah atau di kalangan rakan-rakan dipanggil sebagai “Et” sahaja.

‘Hidup’ tanpa cabaran, bukan ‘hidup’ namanya- Et

Et merupakan antara segelintir gadis yang sukakan cabaran, ingin melihat dan merasai indahnya alam ciptaan ilahi dari kaca mata dan persepsi sendiri serta sanggup bersusah payah menempuh halangan yang menguji ketahanan mental dan fizikal beliau.

Phandar Lake Ghizer Valley. Gilgit-Baltistan, Pakistan.

Mungkin juga tiada sesiapa yang mempunyai keinginan ke tempat-tempat yang telah Et jelajahi sehingga hari ini, apatah lagi bagi seorang gadis.

Siapa lagi yang mengimpikan untuk melihat dengan mata kepala sendiri keadaan di Afghanistan? Siapa yang mengimpikan untuk berjumpa dengan puak Taliban? Siapa yang teruja melihat pihak militari berperang dengan kereta kebal?

Ya, sekurang-kurangkan saya mengimpikan semua itu!

India, Pakistan, Afghanistan, UAE, Iran dan Turki. Berikut adalah negara yang telah Et jelajahi selama 161 hari  (6 bulan) secara solo. Jika dilihat di dalam peta dunia, negara-negara ini tersusun cantik bermula di benua Asia Selatan sehingga mencecah ke benua Eropah Timur.

Anehnya, malah saya ada perasaan untuk menghindar daripada pergi ke tempat yang orang lain kerap pergi. Kurang atau hampir tiada maklumat di internet, tiada buku panduan A-Z, tiada peta yang lengkap : sebahagian daripada faktor bagaimana saya memilih tempat baru untuk diteroka.

Terus terang saya katakan, semakin jarang tempat itu diterokai semakin menggila dan membuak-buak perasaan ingin tahu saya tentang bagaimanakah rupa bentuk buminya, apakah makanan rujinya, adat resam penduduk setempatnya, agamanya, bahasanya, pakaian tradisinya, semuanya.

Travel is not only about sight-seeing, or capture the best shot or just ‘been there done that’. It is a way of life. If you need to change your way of life, it requires a lot of courage to do so. I am trying hard now, this is just the end or only the beginning.

Selain untuk mendapatkan jawapan kepada persoalan yang tidak akan pernah habis di dalam kepala, keterujaan untuk melintasi sempadan di antara dua negara melalui jalan darat juga menjadi kegilaan tertinggi bagi Et.

Iqra, tempat kanak-kanak belajar menghafal Al-Quran, Ghizer Valley, Pakistan

Bersama tokoh tourism, founder NGO dan ahli sejarah Pakistan – Afghanistan. Peshawar, Pakistan

Masuk masjid senyap-senyap, amik gambar curi. Peshawar, Pakistan

Menurut Et perasaan sebaik sahaja dapat menjejakkan kaki ke negara seterusnya adalah sesuatu yang sukar untuk diungkapkan dengan kata-kata. Seperti suatu kemenangan. Kebebasan mutlak daripada negara yang sebelumnya.

Sehingga kadang saya terlupa betapa berisiko kawasan pemisah atau pembahagi antara dua negara tersebut. Saya terlupa ancaman puak Taliban, saya terlupa ancaman militari, saya terlupa ancaman AMS dan sebagainya. Saya cuma pengembara yang bersenjatakan passport merah, tidak lebih dari itu.

Berkongsi kisah pengembaraan beliau, berikut antara pengalaman pahit manis yang telah Et lalui selama 6 bulan mengembara solo.

Hari kedua di Afghanistan saya ditahan oleh pihak militari kerana mereka mengesyaki saya pengintip daripada Pakistan. Tuduhan mereka bertambah berat apabila melihat passport saya yang jelas menyatakan dia telah berkeliaran hampir 50 hari di Pakistan sebelum mendarat di Kabul.

Saya akui itu memang salah satu pengalaman yang ‘gila’. Iya, negara kegemaran saya buat masa sekarang adalah Pakistan, tapi saya bukan pengintip.

Menceritakan pengalaman di tahan pihak militari, ujar Et :

Saya disuruh duduk. Dengan bantuan penterjemah tadi saya disoal banyak soalan. Bila mereka tahu saya adalah muslim, mereka menyuruh saya mengucap dua kalimah syahadah. Mereka kelihatan puas bila saya dapat mengucapkan dua kalimah syahadah dan mula senyum sesama mereka. Saya rasa lega sedikit.

Setiap kali saya di soal keras oleh pegawai-pegawai Afghan :”Kenapa kamu ke Afghanistan?”

Saya cuma menjawab, “Saya cuma pelancong biasa dan saya ingin melihat bumi Afghanistan. Saya percaya di Afghanistan juga terdapat banyak yang menarik untuk dilihat.”

Kebanyakan mereka menggeleng kepala dan berkata, “Di Malaysia kamu tidak ada dengar berita tentang Afghanistan?”

Banyak lagi cerita ‘gila’ yang telah Et lalui sepanjang tempoh 161 hari ini. Antaranya adalah hitchiked sejauhlebih 200 km di kawasan pergunungan di sekitar Spiti Valley, India secara bersendirian, treking solo di kawasan pergunungan di India dan pernah juga dituduh melarikan diri dari rumah untuk menyertai ISIS!

“Awak ni travel atas tujuan apa?”
“Buat apa lama-lama di Pakistan?”
“Kenapa pergi Afghanistan?!”

Bertalu soalan seperti peluru. Saya jawab sebaiknya setiap soalan mereka. Tapi mereka tak dapat menerima jawapan saya. Pada mereka mana mungkin ada perempuan melayu travel sendiri selama 6 bulan. Kemudian ke negara-negara seperti Pakistan, Afghanistan sampai ke Turki.

“Awak nak buat apa sampai ke Turki, jangan main-main, mungkin awak ni nak join ISIS kat sana??”

Saya menarik nafas dalam-dalam cuba sebaiknya menerangkan kepada mereka tujuan saya travel. Saya bukan ISIS.

Menceritakan pengalaman hitchike pula, berikut adalah luahan hati Et.

Altitude tinggi, oksigen menipis, beberapa minggu tidak dapat berkomunikasi dengan orang (language barrier), menyesatkan diri di bumi putih yang seolah tiada penghujung, tiada manusia, tiada apa-apa. Hanya selimut merah sebagai peneman. Ada ketika rasa ingin saja berbual dengan shawl merah, satu-satunya teman terdekat yang ada ketika ini. SubhanAllah, Allah maha besar!

Orang perempuan wajib berselubung dengan ‘selimut’ kalau nak masuk masjid syiah ni. Waktu di Iran saya tak dapat interaksi dengan perempuan tempatan kat sana langsung – Shiraz, Iran

Taman permainan, kubur, rumah – hanya di Kabul, Afghanistan.

I am just few kilometres away from the war zone. I can feel the aura here so strong, sometimes I can even hear the war sounds. Soldiers with gun and tanks everywhere. This reminds me alot of Kabul, Afghanistan.

Antara pengalaman berharga Et ialah bila dapat berjumpa dengan pelarian Kobani (Syria) di kem pelarian di Suruç (Turki). Selain dapat berjumpa dengan dengan sukarelawan lain di sana, Et juga seronok bekerja dan minum kopi Turki bersama para sukarelawan.

Lokasi kem pelarian yang tidak jauh dari Kobani yang sedang di bedil ISIS, bunyi letupan dan bom bukan sesuatu yang luarbiasa. Melihat keadaan di sana buat Et terfikir, kenapa dan sampai bila. Sampai bila mereka akan duduk di kem yang serba daif itu, lebih memburukkan keadaan bila perlu melalui musim sejuk dalam serba kekurangan.

Bila dikenang kembali, Et jadi rindu pada kanak-kanak di sana. Mereka kelihatan ceria dan seolah tidak mengendahkan keadaan sekeliling mereka. Mereka terlihat sangat positif, tetapi kita yang tidak mengalaminya sendiri pasti tidak akan faham walau sesuku pun dari penderitaan mereka di sana.

Ditanya apakah cabaran lain yang pernah dilalui, menurut Et antara cabaran yang perlu dilalui sebagai wanita yang mengembara solo adalah gangguan seksual.

Saya juga ada mengalami pengalaman yang agak menakutkan di beberapa buah negara namun mujur tiada sentuhan fizikal yang berlaku. Semua pengalaman tersebut hanya membuatkan saya lebih kuat dari segi mental.

Mungkin ianya membuatkan saya agak trauma tapi saya tidak benarkan ianya menganggu fikiran saya terlalu lama. Kerana saya pasti ianya hanya salah satu pelajaran untuk saya dan dengan terus berfikiran positif ianya dapat ditukar kepada energi untuk saya lebih cekal dalam perjalanan seterusnya.

Sebelum mengakhiri perbualan, ini pesanan Et buat mereka yang ingin mengembara solo ke negara yang telah beliau kunjungi itu :

Pesan saya, sentiasa dapatkan info terkini tentang negara-negara yang ingin dilawati daripada pihak kedutaan. Kerana biasanya sistem mereka boleh berubah tanpa notis atau secara tiba-tiba. Jadi perlu sentiasa bersedia dengan segala kemungkinan kerana biasanya proses birokrasi di negara yang berisiko (eg: Afghan, Pakistan, Iran) adalah rumit.

Terkini, Et sedang giat menulis pengalaman beliau utuk dijadikan sebuah travelog. Kami doakan Et berjaya menyiapkan travelog beliau dengan segera. Sejujurnya kami juga tak sabar untuk mengetahui berbagai pengalaman yang telah Et lalui sepanjang mengembara solo di 6 buah negara tersebut.

Anda juga boleh mengikuti perkembangan travelog Et di facebook, instagram dan blog beliau.

Siapa kata kita dah hilang semangat belayar yang pernah gah ribuan tahun dulu? Dan siapa kata wanita Melayu sudah hilang semangat juang Tun Fatimah? Nah ini buktinya.


Pemuda Ini Beranikan Diri Travel Solo Ke Luar Negara Buat Pertama Kali Selepas Baca Vocket

Berkongsi dan menulis kisah inspirasi merupakan sesuatu yang mengujakan bagi diri saya.

Ia umpama turut membawa saya melalui dan merasai setiap pengalaman yang dialami sewaktu melakukan proses mengumpul dan ‘curate’ segala informasi berkaitan sehingga menjadi satu artikel.

Dan baru-baru ini, salah seorang pembaca kami telah menghubungi Vocket dengan message berikut:

Salam. Hi The Vocket. Di sini saya nak kongsikan video kembara saya, Trans Siberia. Ini merupakan pengalaman kali pertama saya travel, berada di luar negara dan menaiki kapal terbang, apatah lagi solo.

Saya ingin mengucapkan jutaan terima kasih kepada The Vocket kerana telah memberi inspirasi kepada saya dalam kembara solo ini.

Sebelum datangnya idea untuk kembara solo ni saya terbaca satu artikel The Vocket, pengalaman/coretan dari saudara Wazari Wazir mengenai kembara Trans Siberianya pada tahun lepas.

Ketika itu saya masih lagi bekerja, mengumpul duit untuk travel. Selepas membaca artikel mengenai pengalaman saudara Wazari Wazir, terus terdetik untuk merancang untuk pergi mencuba Trans Siberia.

Dan tambahan pula saya ada membaca artikel dari saudari Ida Yunus tentang pengalamannya di Tasik Lake Baykal pada musim sejuk.

Alhamdulillah saya berjaya mengharungi kembara saya ini pada musim sejuk ini seorang diri, walaupun ini merupakan pengalaman kali pertama saya berada di luar negara.

Terima kasih daun keladi. Anda berjaya memberi inspirasi kepada ramai orang di luar sana, termasuk saya untuk mengembara.

Teruja dengan message tersebut, lantas saya menghubungi pemuda ini untuk mendapatkan kisah beliau dengan lebih lanjut.

Message tersebut adalah daripada Muhamad Faizul, berusia 24  dan lebih dikenali sebagai Iggy Malique di kalangan rakan-rakan beliau di media sosial.

Menurut Iggy, perancangan awal bagi travel solo pertama beliau ke luar negara ini adalah untuk menerokai bumi Eropah. Namun setelah membaca kisah kembara Trans-Siberia yang dikongsikan di Vocket, beliau menjadi teruja dan tertarik untuk ke Rusia.

Ditambah pula Iggy juga mempunyai beberapa orang kenalan di Rusia dan sering berhubung dengan mereka sejak 5 tahun lepas.

Setelah mengambil keputusan untuk menukar daripada Eropah ke Rusia, Iggy meneruskan perancangannya untuk travel solo buat pertama kali dengan menyimpan wang secukupnya sebelum kembara bermula.

Oleh kerana trip Trans- Siberia merupakan satu trip yang memerlukan tempoh pengembaraan yang lama, Iggy mengambil keputusan untuk berhenti kerja demi melaksanakan misi ini.

Selepas melakukan kajian dan mendapatkan maklumat di internet, Iggy turut bertemu beberapa pengembara yang pernah melakukan trip seperti ini di majlis perjumpaaan satu kelab kembara.

Pada mulanya saya agak malu untuk berhadapan dengan otai-otai yang berpengalaman tapi saya buangkan perasaan malu tu untuk berada bersama mereka dan bertanyakan macam-macam soalan dan tips.

Selepas berjumpa mereka, saya mula merancang route perjalanan saya, penginapan (hostel) dan mula bertanya secara khusus tentang urusan pembelian tiket kereta api – Iggy.

Joe , Me and another American traveler at the Great Wall of China.

With some cool Mongolian buddies I met when I was in Erlian, before decided to crossed border with them. This photo taken in Dzamyn Uud, Mongolia — in Zamyn-Üüd.

Susah nak percaya akhirnya impian untuk travel ke luar negara terlaksana.

Pertama kali travel ke luar negara, apatah lagi secara solo pastinya memberi seribu makna berbeza buat Iggy. Menurut anak muda ini beliau cukup teruja dan sangat gembira kerana akhirnya dapat ke luar negara.

Travel solo Iggy bermula di Beijing, China pada 23 Januari 2016 ini mengambil masa selama 38 hari dan merentasi laluan Beijing – Mongolia – Rusia – Latvia – Jerman.

Berikut penjelasan Iggy tentang route beliau ini.

China merupakan negara asing pertama saya jejak dalam hidup saya. Kemudian bergerak ke HotHot Inner Mongolia melalui kereta api, kerana mahu melihat masyarakat, komuniti Islam di sana, di samping tertarik dengan masjid lama yang unik.

“Kemudian menuju ke destinasi terakhir di China, iaitu Erlian Inner Mongolia berhampiran dengan sempadan China dan Mongolia. Di Erlian, saya berjumpa dengan beberapa orang Mongol di stesen bas dan saya sertai mereka merentas sempadan.

Ketika berada di kastam dan imigresen China saya telah ditahan, dibawa ke dalam bilik pejabat pegawai, dan diperiksa beg saya, kamera saya, segala resit-resit, nota-nota yang saya tulis, termasuklah gambar-gambar yang terdapat di dalam telefon bimbit saya.

Alhamdulillah, tiada apa-apa masalah. Mungkin mereka syak, atau ‘over suspicious’ sebab saya berseorangan. Kemudian saya teruskan perjalanan ke Dzamyn Uud, Mongolia untuk naik train ke Ulan Baatar. Masuk ke Russia melalui bas” – Iggy.

Ditanya bagaimana penerimaan keluarga beliau dengan keputusan berhenti kerja dan melakukan trip solo pertama ke luar negara, menurut Iggy beliau memaklumkan kepada ibunya 2 bulan sebelum trip bermula.

Saya hanya bagitau ibu saya 2 bulan sebelum trip ni dan maklumkan kepada ayah saya kira-kira sebulan sebelum trip berlangsung. Saya booking flight awal pun tak maklum dorang.

Ibu saya terkejut. Kemudiannya dia suruh saya maklumkan sendiri kepada ayah. Ayah saya cool. Dia cuma bertanya cukup ke duit perbelanjaan saya.

Ilnur, I met him in the Qolsharif Mosque, Kazan Russia when i was about to perform Zohor prayer, He mentioned “Malaysia” to me, he already knew that I am from Malaysia based on my physical appearance probably. — in Kazan, Tatarstan.

Before saying farewell to Andrey and Ksenia, we managed to take a selfie — in Yekaterinburg.

With Yana. We managed to capture this ‘romantic’ photo at Listvianka, Lake Baykal, Irkutsk, Russia. — at Listvyanka, Irkutsky District, Irkutsk Oblast.

Leonid and his cousin from Yakutsk, Russia. This is their first time visiting Lake Baykal, Irkutsk Russia. — at Listvyanka, Irkutsky District, Irkutsk Oblast.

Yana (left), me, Marina and Nikita in Ulan Ude, Russia — in Ulan-Ude.

With students from the mosque in Hot Hot, Inner Mongolia, China — in Huhe Hoter, Nei Mongol, China.

With students and the teacher from the mosque in Hot Hot, Inner Mongolia, China — in Huhe Hoter, Nei Mongol, China.

With Marina in front of her university Buryat State Uni in Ulan Ude, Russia — in Ulan-Ude.

Meskipun memulakan trip ini secara solo, siapa sangka di sepanjang pengembaraan selama lebih sebulan ini Iggy menemui beberapa orang rakan baru.

Bermula dengan perkenalan host couchsurfing beliau di Beijing, Iggy turut bertemu dengan rakan travel dari berbagai negara lain.

“Kawan-kawan baru saya pertama di Beijing, iaitu host saya, dan guest (sama macam saya) dari Belanda. Jaggi dari Amerika (bertemu janji melalui Couchsurfing) di Ulan Baatar Mongolia. Perkenalan saya dengan Jaggi ketika saya sedang mencari-cari orang tempatan yang boleh tunjuk dan ajak saya jalan-jalan di Ulan Baatar.

Di Ulan Ude, Russia jumpa Yana. Dia sanggup datang bertemu saya selepas pulang dari kerja (jumpa dari komuniti sukarelawan tempatan di dalam media social vkontakte). Di Irkutsk pula saya berkenalan dengan Yana Portnaya, juga melalui melalui Couchsurfing” – Iggy.

Ditanya tentang pengalaman baru dan menarik yang diperolehi sewaktu pengembaraan ini, menurut Iggy antara yang menarik bagi beliau adalah sewaktu merasai salji turun buat kali pertama di Ulan Ude Rusia, merentasi zon masa yang berlainan di Rusia serta pengalaman tinggal di dalam khemah traditional (ger) selama 1 malam ketika di Taman Negara Terelj, tak jauh dari Ulan Baatar.

Bagi pengalaman yang kurang menyeronokkan pula bagi pemuda ini adalah sewaktu di Yekaterinburg Rusia. Seorang lelaki Mongolia berkali-kali cuba mendesak Iggy untuk trade in action camera beliau dengan barang-barang lelaki ini.

Antara barangan yang ditawarkan untuk system barter adalah sebuah kamera digital lama + tab lama + jam tangan + bangle silver + cadar/bedding yang baru dibeli di Rusia.

Alasannya kerana action camera sukar diperolehi di negaranya dan beliau ingin jadikan action camera tersebut sebagai hadiah untuk anak lelaki kecilnya di Mongolia.

Tak kurang juga pengalaman cemas yang dilalui oleh Iggy di sepanjang trip ini dan berikut 2 kisah menarik yang telah dikongsikan:

Di China, 3 orang tempatan trying to be friendly bawa kami (saya dan kawan Amerika saya) pergi sebuah café karaoke. Lokasi cafe ini berhmpiran dengan Forbidden City.

Mereka memesan macam-macam termasuk minuman keras. Saya tak minum tapi mereka pelawa kawan saya minum, karaoke selama lebih 1 jam. Local ni berkali-kali mengajak saya untuk turut serta karaoke sekali tapi saya bagitau saya malu dan tak suka menyayi apatah lagi karaoke.

Pada mulanya saya dan kawan Amerika saya fikir mereka akan belanja, tetapi rupanya tidak. Mereka memaksa kawan Amerika saya membayar kesemua kos dan caj yang dikenakan.

Mujur saya tidak turut serta karaoke. Kalau tidak mereka juga memaksa saya untuk membayar. Kawan saya berkeras untuk tidak membayar dan tiba-tiba salah seorang daripada penduduk tempatan ini naik angin. Jadi untuk menenangkan keadaan saya akur, bayar bagi pihak kawan saya.

Sehinggalah saya berpindah ke hostel selepas tinggal 3 malam di rumah host saya, baru saya terlihat papan tanda peringatan yang terpampang di hostel saya – “hati-hati dengan orang yang terlalu ramah dan baik dengan kamu. Mereka akan bawa kamu ke mana-mana café karaoke berhampiran dan membuatkan kamu membayarnya (satu tektik scam)”.

Pengalaman yang paling tidak dijangka. Seorang lelaki mabuk telah menolong dengan membawa saya ke stesen kereta api pada waktu malam.

Ketika tu, saya ingin meninggalkan Irkutsk untuk ke bandar seterusnya di Russia. Waktu tu agak lewat, jadi kenderaan awam untuk terus ke stesen kereta api sudah tiada.

Saya terserempak dengannya di hentian bas, van (mashrutka). Saya merasa agak takut kerana dia mabuk. Saya yakin dia mabuk sebab saya menghidu sesuatu yang agak kuat dari dia. Tambahan pula dia berjalan asyik nak tergelincir sahaja.

Sepanjang perjalanan kami, saya bertawakal, doa dalam hati supaya takde apa-apa yang tak baik terjadi pada saya. Dia tu dah lah tnggi 6 kaki pulak tu, dia juga bayarkan tiket trambus untuk saya.

Selepas sampai di stesen kereta api, saya merasa amat lega, dan bersyukur. Sebelum beredar, dia sempat berselfie dengan saya.

Keluar mengembara selama 38 hari pastinya banyak memberikan kesan kepada pandangan dan pemikiran Iggy.

Menurut Iggy, kesan positif yang diperolehi oleh pemuda ini adalah agar tidak mudah mempercayai orang lain selepas kejadian ditipu di Beijing. Namun pada waktu yang sama, beliau tidak mudah bersangka buruk terhadap orang lain meskipun orang tu dalam keadaan mabuk.

With Katerina and her little sister Dasha in one of the Metro in Moscow, Russia.

It’s okay to travel alone. There’s still a chance you will meet someone great in your journey. I met this guy in the elevator. He has been backpacking all around Europe. And me, backpacking starting from the east (Beijing) to the west (Europe) overland — feeling excited in Riga, Latvia.

Rasa bersyukur sebab kita dilahirkan di bumi Malaysia, kehidupan ketika musim sejuk di luar negara agak sukar.

With Irina at Cheboksary, Chuvash Republic, Russia — in Cheboksary.

With Jaggy, we are on top of Zaisan Hill, Ulan Baataar, Mongolia — in Ulaanbaatar, Mongolia.

Gambar terbaik setakat ini. di depan rumah bekas angkasawan terawal Rusia. — feeling fantastic in Cheboksary.

Enjoying the Lake Baykal scenery — feeling wonderful at Listvyanka, Irkutsky District, Irkutsk Oblast.

Sebelum mengakhiri artikel ini berikut pesanan Iggy buat mereka yang berimpian untuk travel solo buat pertama kali seperti beliau.

“Pesanan saya untuk pertama kali travel haruslah berhati-hati dan jangan takut untuk travel berseorangan kerana dalam perjalanan kita akan ditemukan dengan orang-orang yang hebat dan yang yang sudi membantu kita. Paling penting, mestilah buat research, rajin bertanya dan rujuklah kepada mereka yang dah ada pengalaman” – Iggy.

Iggy juga telah merakam pengembaraan beliau ini dalam bentuk video.

“Saya mahu video kembara saya menjadi satu inspirasi dan motivasi buat orang-orang di luar sana untuk pergi travel, keluar mengembara dan hasilkan video kembara mereka juga”, ujar pemuda yang pernah bercita-cita untuk menjadi penyunting video sejak berusia 16 tahun dan masih berada dibangku sekolah di ketika itu.

Buat Iggy, terima kasih atas perkongsian ini. Saya yakin, pasti ada yang terinspirasi dengan kisah anda. Dikesempatan ini juga saya ingin ucapkan syabas dan tahniah kerana berani melangkah keluar dari zon selesa.

Semoga Iggy akan temui lebih banyak pengalaman berwarna-warni yang lebih positif selepas ini.

Jom tonton video kembara Iggy. Semoga anda turut terinspirasi!

Baca lagi: Impian Travel Bawa Pemuda Ini Mengembara Ke Laluan Keretapi Terpanjang Trans-Siberian


Pengalaman Di Kiev Sewaktu Tragedi MH17 Mendorong Lelaki Ini Travel Via Trans-Siberian

Kisah pengembaraan Trans-Siberian lelaki ini pada awalnya telah diperkenalkan oleh Liyana Mehfar (salah seorang pembaca) The Vocket.

Tanpa membuang masa kami terus menghubungi beliau untuk mendapatkan kisah pengembaraan yang mengujakan ini.

Kenalkan Saudara Wazari Wazir, seorang jurugambar professional yang telah berkecimpung dalam bidang fotografi sejak tahun 1993. Wazari juga merupakan photojournalist yang bekerja dengan Kerajaan Malaysia dan sering ke luar negara atas urusan kerja. Menurut Wazari fotografi dan travel telah menjadi sesuatu yang sangat beliau minati sejak sekian lama.

Wazari telah sudi menjawab soalan kami dan berkongsi kisah pengembaraan solo pertama beliau melalui Trans-Siberian yang telah dimulakan dari Rusia dan berakhir di Beijing, China.

Apa yang kita cari dalam hidup berbeza-beza dengan orang lain, minat kita juga berbeza-beza. Amat jarang rasanya kita jumpa orang yang tidak kita kenali memakai pakaian yang sama dengan kita dari hujung rambut hingga hujung kaki melainkan kalau kita sedang dalam kumpulan anggota berpakaian seragam.

S: Bagaimana bermulanya minat untuk melakukan Trans-Siberian ini?

J: Minat saya bermula sejak 15 tahun yang lalu, ketika saya terbaca satu artikel di dalam surat khabar tentang kejayaan seorang wanita rakyat Malaysia yang melakukan solo trip Trans-Siberian Railway bermula dari Helsinki, Finland hinggalah ke Beijing, China. Saya cukup teruja dengan gambar-gambar serta pengalaman yang dikongsikan sepanjang trip tersebut.

Semasa zaman bujang saya memang suka membaca artikel-artikel tentang kisah-kisah pengembaraan. Bila saja saya jumpa artikel yang menarik maka saya simpan dan filekan untuk tujuan rujukan. Cuma pada ketika itu perjalanan tersebut dirasakan seolah sesuatu yang hampir mustahil untuk saya lakukan namun ianya tetap menjadi inspirasi dan membakar semangat saya.

Sebenarnya salah satu sebab saya memberanikan diri travel solo ke Rusia ialah semasa kejadian MH17 di tembak di Donetsk, saya terlibat dalam misi mencari dan menyelamat di sana di bawah MKN (Majlis Keselamatan Negara).

Saya sampai di Kiev, Ukraine 19 Julai dan berada di sana hingga 25 Julai 2014. Dalam tempoh tu saya sempat keluar sendirian di bandar Kiev, Ukraine. Ukraine dulu adalah sebahagian dari Soviet. Rasa tak bahaya sangat, so dari sana baru timbul sedikit keyakinan untuk buat solo trip ke Rusia.

15 tahun yang lalu amat sukar untuk kita dapat maklumat tentang perjalanan tersebut. Pada waktu itu internet bukan seperti hari ini yang mana sesiapa sahaja yang memiliki smartphone hari ini boleh melayari internet untuk mencari pelbagai sumber maklumat.

Pada waktu itu hanya sumber dari majalah dan buku-buku sahaja yang menjadi rujukan, tetapi masih tidak banyak buku tentang Trans-Siberian. Kini dengan kemudahan internet, semakin mudah saya melakukan homework untuk merealisasikan impian saya yang telah lama terpendam.

Somewhere in Irkutsk, Siberia – hear no evil, see no evil, speak no evil.

Dengan sedikit homework yang saya lakukan menerusi pembacaan dari buku panduan Trans-Siberian Railway Handbook serta dari pembacaan berpuluh-puluh laman blog tentang perjalanan ini menjadikan saya bertambah bersemangat dan yakin untuk melakukannya.

Perjalanan yang pada mulanya dianggap hampir mustahil untuk dilakukan semakin menampakkan jalan dengan research yang dibuat.

S: Apakah perasaan Wazari apabila dapat menyelesaikan misi pengembaraan Trans-Siberian ini?

J: Sukar untuk saya gambarkan perasaan saya melalui tulisan di sini, satu kepuasan yang tidak terhingga. Segala jerit perih dengan jumlah masa yang cukup banyak saya habiskan untuk mengatur perjalanan ini akhirnya tercapai juga.

Perjalanan ini juga mengajar saya bahawa Rusia bukanlah seperti yang digembar-gemburkan oleh berita-berita dari barat, kebanyakan orang yang saya jumpa sepanjang perjalanan baik di dalam train dan juga di hostel dan hotel tempat saya tinggal adalah baik-baik belaka cuma mereka bukanlah seperti kita yang terlalu cepat melemparkan senyuman kepada sesiapa sahaja. Kita perlu mengambil masa untuk mengenali mereka.

Kisah hampir-hampir tertinggal keretapi.

Hampir 12 jam saya menunggu di stesen keretapi akhirnya baru nampak nombor train yang saya nak naik tu di paparan skrin elektronik. Lega rasanya. Lepas tu nampak platform mana train tu akan berhenti. OK platform nombor 1. Saya pun bergegas mencari platform nombor 1. Ikut arah orang ramai turun, saya pun follow.

Tiba-tiba saya jadi gelabah. Yang saya nampak platform nombor 3 & 4, 4 & 5, 5 & 6. Ke hulu ke hilir saya mencari, mana pulak platform nombor 1 ini. Saya dah kalut. Salah stesen ke aku ni. Yang saya tahu train tu hanya akan berhenti selama setengah jam sahaja. Kalau terlepas, saya kena beli tiket baru dan tunggu 3 ke 4 hari lagi dan mungkin seminggu lagi untuk train yang nak ke destinasi saya tuju tu sampai.

Cepat-cepat saya jumpa polis yang jaga situ. Polis tu pun tak tahu cakap BI. Saya tunjuk tiket saya dan nombor platform. Dalam samar polis tu baru nampak apa yang tertulis dalam tiket tu.

Polis tu mengarahkan saya keluar stesen dan ambik kiri. Cepat-cepat saya lari keluar. Dahlah sejuk kat luar tu, gelap lagi. Baru nampak platform 1, kecik sangat tulisan dia. Tu yang gambar ni blur-blur sikit. Ambik sambil berlari.

Pucat muka saya, tuhan saja yang tahu waktu itu.

How cold Siberian in winter?  Come in person and feel it yourself.

Dinginnya Siberia tak boleh nak digambarkan. Perlu dirasa. Kita biasa dengar angin dari Siberia. Cuba try test berada di Siberia in winter.

S: Ada momen atau detik mencemaskan telah dilalui sepanjang trip ini?

J: Memang terdapat momen-momen yang bagi saya agak mencemaskan. Untuk pengetahuan semua ini adalah trip pertama saya ke Rusia, sebelum ini saya tidak pernah lagi menjejakkan kaki ke Rusia apalagi bersendirian negara orang.

Detik cemas bermula sebaik sahaja saya tiba di Lapangan Terbang Antarabangsa Pulkovo di Saint Petersburg dari Kota London.

Semasa melalui kawalan keselamatan imigresen, pegawai imigresen tersebut bertanya kepada saya apa tujuan saya ke Rusia, orang-orang di Rusia ni badannya besar-besar termasuklah pegawai imigresen tersebut. Timbul rasa takut dalam hati sebab negara Rusia ini bukanlah sebuah negara yang senang-senang kita boleh masuk seperti kebanyakan negara di Eropah.

Stesen subway di Moscow memang macam art gallery. Setiap satu berbeza. Kiri kanan tu laluan Metro atau LRT. Kalau takde apa nak buat di Moscow, ambik gambar setiap subway dia pun dah OK sesangat. Boleh buat photobook.

Saya pun beritahu dia dalam Bahasa Inggeris, yang saya akan melakukan perjalanan Trans-Siberian Railway dari Saint Petersburg ke Beijing, China. Dia tidak percaya dengan kata-kata saya dan masih lagi enggan mengecop passport saya. Kemudian dia meminta saya menunjukkan tiket keretapi yang telah saya beli untuk meyakinkan dia.

Lalu saya pun keluarkan sebuah file berwarna biru yang lengkap dengan itinerari perjalanan saya, tiket keretapi, booking form hostel yang telah saya tempah secara online serta detail lokasi tempat-tempat yang akan saya singgah sepanjang berada di Rusia.

Setelah pegawai imigresen tersebut berpuas hati melihat isi kandungan file tersebut, maka barulah dia mengecop passport saya. Leganya hanya Tuhan sahaja yang tahu, kini saya telah lepas memasuki Rusia.

Semasa saya keluar dari stesen keretapi di Irkutsk, saya nampak semua ranting-ranting pokok putih-putih. Pendek kata semuanya diliputi salji. Saya jadi takut nak keluar stesen. Takut baru jalan separuh dah beku pasal masa di St Petersburg dan Moscow tidak seteruk ini. Bila dah hampir seminggu meninggalkan Moscow baru Moscow dilanda hujan salji yang lebat.

Selepas keluar dari sekatan pegawai imigresen tersebut ada lagi detik cemas. Saya tiba di Saint Petersburg pada jam lebih kurang 4pm, musim sejuk December 2014, dah masuk waktu maghrib time tu. Gelap sudah keadaan diluar.

Sebaik sahaja melangkah keluar saya didatangi oleh seorang lelaki ini menawarkan perkhidmatan teksinya. Masa tu saya belum lagi menukar wang Rubles. Saya kata pada dia, I’m waiting for my friend. Selepas saya menukar wang di airport, terserempak lagi dengan lelaki tersebut dan sekali lagi dia menawarkan perkhidmatan teksinya.

Dia mengekori saya sampai keluar pintu utama lapangan terbang. Saya mula rasa tidak berapa selesa.

Saya risau juga sebab dari apa yang saya baca, potensi untuk kena tipu dengan pemandu teksi di sini agak tinggi juga.

Bila dah mati akal, saya kata padanya yang saya memilih untuk menaiki bas dan kemudian beliau memberitahu pada saya tiada bas di situ.

Cuma bila bercakap tentang Rusia ni, orang kata dan saya juga secara personal bersetuju, kalau kita betul-betul ingin melihat Rusia kita kena datang pada waktu winter. Baru kita boleh nampak orang-orang Rusia memakai pakaian yang tebal-tebal dan juga mengenakan topi kepala atau Ushanka yang unik kepada Rusia.

Memang tidak kelihatan sebuah bas pun di hadapan pintu utama lapangan terbang ini. Tetapi daripada apa yang saya baca, memang ada bas yang menyediakan perkhidmatan dari Lapangan Terbang Antarabangsa Pulkovo yang akan membawa penumpang hingga ke stesen Metro terdekat iaitu di Stesen Metro Moskovskaya.

Saya tidak berputus asa lalu mundar mandir di hadapan airport tersebut dan baru saya perasan signage atau papan tanda kecil yang menunjukkan arah hentian bas. Saya pun ikut arah tersebut, dan hampa lagi kerana tidak nampak sebuah bas pun di situ. Hari semakin gelap dan semakin sejuk, suhu ketika itu dibawah paras beku.

Somewhere in Siberia. Kebanyak kawasan perumahan yang macam ni masa train lalu agak sunyi. Susah nak jumpa orang di luar rumah. Mungkin terlalu sejuk agaknya, ramai yang stay di dalam rumah.

Tidak lama selepas itu saya ternampak sekumpulan penumpang bergegas naik ke sebuah kenderaan MPV berwarna yang tertulis perkataan “Moskovskaya” dibadan van besar tersebut, dalam hati saya rasa mungkin MPV inilah yang dikatakan bas.

Lalu saya pun ikut masuk ke dalam perut MPV tersebut dan tanpa banyak soal saya hulurkan wang kecil kepada pemandu MPV tersebut itupun selepas saya melihat penumpang lain menghulurkan sejumlah wang kepada pemandu tersebut. Yang penting kini saya selamat dari diekori lelaki tadi.

Syukur Alhamdulillah lebih kurang sepuluh minit perjalanan saya tiba di hadapan Setesen Metro Moskovskaya, semua penumpang dalam MPV tersebut turun dan menuju ke stesen metro tersebut.

Syukur alhamdulillah sampai jugak ke sini. Biasa tengok gambar jer. Kali ni berdiri teguh depan mata. Syukur alhamdulillah dipermudahkan oleh Allah untuk hambaMu ini sampai ke sini – Masjid Kul Sharif.

Semasa di Kazan, sewaktu dalam perjalanan menuju ke Masjid Kul Sharif, saya telah ditahan oleh seorang anggota polis Rusia, memang cemas sangat saya rasa ketika itu, kalau boleh memang saya tidak mahu ditahan oleh polis Rusia kerana dari apa yang saya baca, sama ada betul ataupun tidak, ada sesetengah polis di Russia ini yang suka mengambil kesempatan ke atas pelancong.

Saya ditahan mungkin kerana anggota polis tersebut berasa curiga dengan saya mundar mandir berseorangan di dalam stesen metro tersebut. Saya mundar mandir bukan pasal apa, saya tercari-cari kaunter jualan tiket untuk menaiki Metro menuju ke Masjid Kul Sharif. Puas saya berjalan ke sana ke sini namun gagal berjumpa kaunter tiket metro itu.

Bila menghampiri saya, dia meminta “dokumen” mulanya saya tak faham, “dokumen” apa yang dimahukan oleh polis ini. Lalu dia menunjukkan isyarat “buku” dengan kedua belah tangannya dirapatkan dan dibuka seolah-olah membuka sebuah buku. Baru saya faham, mungkin dia mahu melihat passport saya.

Setelah dia membelek-belek passport saya, sangkaan saya dia akan membebaskan saya. Sebaliknya dia memanggil saya mengikutinya masuk ke dalam sebuah bilik kecil yang terdapat di dalam stesen metro tersebut.

Saya mula rasa cuak, hati dah berdebar-debar, apa lagi yang tidak cukup dalam passport tu.

Menambahkan lagi rasa takut di hati tatkala ternampak jeriji besi disebelah kanan kerusi tempat saya duduk, jerisi besi yang tidak berpenghuni itu seolah-olah menanti seorang tetamu tetapi saya bertawakkal dan buat-buat “cool”.

Anggota polis tersebut mengambil passport saya dan kemudian membuka laptop komputernya, saya tidak nampak apa yang beliau lihat kerana terlindung dari pandangan saya. Beliau seolah-olah sedang memeriksa sesuatu berdasarkan maklumat visa di dalam passport saya.

Selepas lebih kurang lima minit, dia mengajak saya keluar dan terus membawa saya ke kaunter tiket untuk saya membeli tiket dan memberitahu pada orang yang menjual tiket tersebut “Tourist”. Dia juga kemudian menunjukkan cara-cara bagaimana hendak menggunakan token tiket metro tersebut dan memberitahu pada saya di hentian Stesen Metro mana saya perlu turun untuk ke Masjid Kul Sharif. Syukur Alhamdulillah.

S: Ada momen paling menarik atau lucu yang dilalui sepanjang trip ini?

J: Momen yang lucu mungkin tidak ada, tetapi ada juga momen yang menarik, antaranya sewaktu saya berada di salah sebuah hotel di Irkutsk, saya berjumpa dengan receptionist di sana. Tujuannya adalah untuk meminta mereka printkan tiket kapal terbang saya dari Beijing ke Kuala Lumpur.

Memandangkan dia tidak boleh berbahasa Inggeris dan saya pula tidak pandai berbahasa Rusia, kami berkomunikasi ibarat ayam itik dan juga menggunakan bahasa isyarat.

Walaupun permintaan saya itu bukanlah susah sangat tetapi menjadi sukar kerana dia tidak faham kehendak saya, hinggalah saya terpaksa menggunakan Apps Google Translate yang terdapat di dalam smartphone saya untuk memudahkan urusan.

Permintaan saya itu hanya terlaksana setelah lebih setengah jam berkomunikasi, padahal permintaan itu boleh diselesaikan dalam tempoh kurang lima minit.

Pasar ni bukan salah satu destinasi pelancongan. Mungkin peniaga ni rasa macam pelik saya ambil gambar kat sini. Ikan tu saya tak beli tapi saya beli pisang dan epal jer. Cukuplah alas perut. Nak cari nasi beriani mutton kari, jangan haraplah. Ikan tu beku dan keras. Kalau baling kat orang, pengsan…

S: Ada info atau kisah lain yang ingin Wazir kongsikan dari trip Trans-Siberian ini?

J: Sekadar makluman perjalanan paling lama saya dengan train Trans-Siberian ini ialah selama lebih 67 jam, tiga hari dua malam dalam keretapi iaitu perjalanan dari Kazan ke Irkutsk, jarak perjalanan sejauh 4250 KM.

Selain daripada itu ada juga kisah pengalaman saya bersama warganegara dari Korea Utara, kami berkongsi kabin dalam perjalanan dari Ulaanbatar, Mongolia ke Bejing, China yang memakan masa perjalanan lebih 24 jam.

With North Koreans. Ulaan-Batar to Beijing. 28 hours train journey.
Masa dengan North Korean tu, dia friendly sangat. Apa saja dia minum dan makan bagi kat saya.

Ada sekali tu dia offer air macam air mineral, botol pun dalam botol air mineral, saya dengan confident minum jugak. Air sebijik macam air mineral, takde bau apa. Tapi bila minum tekak rasa panas tapi bukan macam minum air panas, panas berbahang. Alcohol mungkin tapi saya tak pernah minum alcohol, so tak tahu macam mana rasanya.

Yang saya tahu rasa panas tekak, dorang ketawa jer tengok memek muka saya yang menahan kepanasan. Baru seteguk rasa panas tekak, ibarat kita tertelan minyak tanah. Lebih kurang macam tulah rasa dia, panas tekak, sekali tu jer saya minum.

Ada tiga orang warga Korea Utara yang berkongsi kabin dengan saya, seorang daripadanya boleh berkomunikasi dalam Bahasa Inggeris walaupun tidak berapa lancar.

Pada mulanya kami buat hal masing-masing pasal belum kenal tetapi selepas beberapa ketika berbual, kami semakin selesa diantara satu sama lain dan setiap kali mereka ingin makan, pasti mereka akan mempelawa saya untuk makan sekali.

My friend from North Korea. Dia lama bekerja di Mongolia.  4 ke 5 tahun di Mongolia lepas tu baru nak balik North Korea. Singgah Beijing 2 ke 3 malam sebelum ke North Korea. Ayah kepada seorang anak usia 7 tahun yang dah 4 ke 5 tahun ditinggalkan bagi mencari rezeki di Mongolia. Dia sedang melihat buku panduan Trans-Siberian Railway yang saya bawa.

Ada satu ketika salah seorang daripada mereka mengajak saya menemaninya untuk makan di “Dining Car” yang terletak beberapa gerabak didepan, sebenarnya kami diberikan kupon makanan percuma sebelum sampai ke Beijing tetapi malangnya bila sampai sahaja di “Dining Car” tersebut, tempoh masa telah tamat, maka kami pun kembali ke kabin dengan perut kosong.

Kami agak lewat tiba di “dining car” tersebut untuk menikmati sarapan pagi percuma.

Tapi… Apa yang menyedihkan saya, antara gambar yang paling mahal dalam trip ni bukan hasil rakaman kamera Fujifilm X100T tetapi hasil rakaman kamera iPhone 4 yang dah usia hampir 4 tahun. Bukan saya yang nak bergambar tetapi student dari Ulan Ude (Buryatia) yang sibuk nak bergambar. Sebelah kanan saya tu, ambil HP saya, dia bagi pada penumpang duk depan saya (penumpang dari Antalya Turkey, isteri orang Russia). So orang Turkey tu tolong ambik gambar ni. Hampir 3 hari kami satu compartment. Serously, gambar ni mereka yang request.

Depending on level of comfort yang you nak. Nak jimat travel macam saya guna Platzkart atau 3rd class tapi way better than 3rd class Indian Train. 2nd class mahal sikit. 1st class lagi mahal. Tapi untuk photographer 3rd Class is the best. Banyak moment boleh kita rakam, sebabnya compartment kita open.

2nd class and 1st class closed compartment, ada pintu boleh tutup. Cuma untuk 3rd class ni better ambil lower bed. Sebab kalau ambil katil atas, agak sempit. Muat-muat untuk baring dan tidur sahaja. Nak duduk atas katil bahagian atas tu tak lepas, nak makan kena turun share dengan bangku orang bawah. Kalau dia friendly ok, kalau tak friendly jadi macam unwanted guest.

Better get lower bunk bed. Saya ada try katil atas, bawah dan juga 2nd class. 3rd class is way more fun for my taste. Kalau solo, pilih 3rd class, more secure. Kalau solo pilih 2nd class, anda akan tidur satu bilik tertutup dengan 3 orang asing (ikut nasib).

Untuk katil bawah kena book awal, pasal yang ni biasa habis awal.

S: Ada pesanan yang Wazari ingin berikan pembaca TheVocket yang mahu melakukan trip Trans-Siberian seperti ini?

J: Pesanan saya kepada sesiapa sahaja yang berhajat untuk melakukan trip Trans-Siberian ini agar melakukan sedikit homework dan sebelum kita apply Visa Rusia, detail itinerary itu perlu ada untuk memudahkan kita mendapat visa.

Seringkali kita dikhabarkan tentang mafia dan segala perkara yang tidak baik tentang Rusia, orangnya bengis, serius dan tidak friendly, pergilah ke Rusia untuk mengetahui perkara sebenar.

Agak sukar ambil gambar tanpa memakai glove, tapi kalau pakai glove lagi susah nak ejas button itu ini. So setiap kali nak amik gambar kena bukak glove. Sejuknya memang susah nak cakap. Waktu ni somewhere -10 to -17. Tapi dah datang jauh-jauh, ambik jugaklah untuk kenangan…

Sesiapa yang berhajat untuk ke Rusia pada musim sejuk iaitu antara bulan December hingga Mac, sediakan baju sejuk yang tebal yang bersesuaian, suhu di Siberia boleh mencecah antara – 20 hingga -40.

Ada masa-masanya bila saya melihat sesuatu pemandangan yang cantik sedang saya melihatnya dari dalam viewfinder kamera saya, saya letakkan kamera kerana biarlah saya tidak dapat merakamnya asalkan saya boleh lihat keindahan tersebut sepuasnya tanpa ada gangguan dari kamera saya.

Mungkin saya rugi kerana terlepas peluang merakam sesuatu yang indah tetapi saya berpuas hati kerana dapat melihatnya tanpa hijab walaupun hanya menerusi cermin tingkap keretapi sahaja.

“Cermin, Ya. Tak salah jika orang bilang hidup itu adalah sebilah cermin. Dunia di matamu sesungguhnya adalah cerminan dari hatimu sendiri. Caramu memandang dunia adalah caramu memandang diri. Jika dunia penuh kebencian dan musuh ada di mana-mana, sesungguhnya itu adalah produk dari hatimu yang dibalut kebencian.” – Agustinus Wibowo

Jangan takut untuk keluar mengembara, bila kita semakin kerap keluar mengembara, barulah kita sedar bahawa apa yang kita dengar dan lihat selama ini bukanlah seperti mana keadaan sebenarnya.

Mesej saya ialah, berusahalah untuk mengembara, untuk mengenal hati budi saudara sesama kita, baik yang satu agama, satu budaya, satu warna kulit ataupun berlainan agama serta adat dan budaya.

Tetapi kita harus mengembara dengan hati serta fikiran yang terbuka, sekiranya kita kembara dengan hati serta fikiran yang tertutup, maka amatlah sedikit manfaat yang akan kita terima.

Kepada kaki traveler pula pengalaman menaiki keretapi merentasi Siberia hingga ke Beijing adalah satu pengalaman yang akan dikenang sepanjang hayat, terutamanya semasa musim sejuk yang mana kita boleh lihat sepanjang perjalanan dikelilingi salji serta banyak tasik-tasik yang membeku akibat suhu yang terlampau sejuk.

Akhir sekali, Wazari sebenarnya mempunyai impian yang lebih besar yang ingin beliau penuhi.

My ultimate dream untuk train travel ni, atau impian saya ialah memulakan perjalan berkeretapi dari Lisbon Portugal hingga ke KL Sentral, melalui Europe, Russia dan China. Route tu memang possible. Sekarang sedang merancang. InsyaAllah, hopefully boleh beri inspirasi pada orang lain. Mungkin orag tak  nampak yang kita memang boleh travel by train From Lisbon to Kuala Lumpur.

Saya bercadang untuk mencari pihak penaja (sponsorship) yang berminat mempromosikan jenama anda di Russia secara khususnya dan dunia amnya. Di dalam setiap penulisan pengalaman saya di Blog ini, saya akan mempromosikan jenama anda, mungkin boleh letak banner anda di bawah setiap post artikel yang akan saya tulis nanti di laman web saya.

Kepada sesiapa yang berminat, anda boleh hubungi Wazari melalui email [email protected] untuk perbincangan lanjut.

Anda juga boleh membaca pengalaman kembara Wazari di website www.wazariwazir.com dan Facebook Page Wazari Wazir Photographer.

TheVocket mendoakan impian Wazari tercapai dan seterusnya dapat memberi inspirasi kepada pembaca untuk mengembara melihat dunia. All the best!

BACA: Berbasikal Dari London Ke Malaysia, 3 Pemuda Ini Bertemu Anjing Yang Mengajar Erti Sahabat Sejati

BACA juga: 9 App Percuma Yang Boleh Bantu Anda Travel Dengan Lebih Mudah

LIKE dan FOLLOW Vocket di Facebook serta Instagram


6 Destinasi Awesome Untuk Percutian Musim Sejuk Anda

Bulan Disember adalah bulan yang sangat sibuk bagi rakyat Malaysia. Buat yang berkeluarga pasti mahu bawa anak jalan-jalan. Bagi yang masih single pasti mahu jalan-jalan bagi menghabiskan cuti tahunan yang masih tinggal.

Ditambah lagi dengan musim sejuk yang akan tiba tidak lama lagi, pasti ada yang sudah berkira-kira untuk melancong ke luar negara.

Kami senaraikan 6 bandar untuk boleh dipertimbangkan, daripada yang dingin santai hinggalah yang sejuk membeku!

1. Hanoi, Vietnam 24°C (Nov), 19°C (Dis)

Right in the heart of Hanoi, there’s an authentic version comparable to New York City’s High Line. Photo by @burak7_ #Hanoi #Hanoicapital #Vietnam

A post shared by  Hanoi, Vietnam 🇻🇳 (@hanoicapital) on Oct 22, 2018 at 9:39pm PDT

Lebih dekat, dan tidak terlalu drastik perubahan cuaca. Alamilah pelayaran keluarga di Halong Bay yang indah dan makan malam di Bun Cha Huong Lien seperti bekas Presiden Barack Obama dengan chef selebriti Anthony Bourdain.

2. Taipei, Taiwan 19 hingga 23°C (Nov), 18°C (Dis)

Stopped by in the afternoon for a short hike up to see the views from the top. Totally worth the hike! Got some pretty views of Taipei city as well as Taipei 101😍🏙

A post shared by  Tanya Francesca Baracchi 🇮🇹🇮🇩 (@tanyabaracchi) on Nov 7, 2018 at 8:52pm PST

Bulan Disember adalah masa paling sejuk untuk Taiwan, tetapi ia masih sesuai untuk mereka yang ingin menikmati iklim sejuk yang tidak keterlaluan. Suhunya elok untuk bersiar-siar, mengembara di taman negara, dan mencelup dalam mata air panas.

3. Seoul, Korea Selatan 7 hingga 19°C (Nov), 0 hingga 11°C (Dis)

A post shared by  Jun Vũ จูนวู (@junvu95) on Nov 4, 2018 at 7:04pm PST

Dingin dengan sedikit hujan, masa ini sempurna untuk melawat Korea Selatan. Jika anda ingin bermain dalam salji, bolehlah pergi pada hujung bulan Disember. Bayangkan keseronokan menikmati makanan laut segar dan kimchi jigae panas!

4. Munich, Germany 0 hingga 7°C (Nov), -2 hingga 3°C (Dis)

What I must add to this image as a footnote is that *every* brick building on this entire street was fully covered in some sort of climbing plant 💚 This was just one vertical slice, but allow your imagination to extrapolate and you get the idea. I turned the corner and was like WOOAAH – it was quite a thing to see 😍🍃🍁🍂 Encountered this beautiful part of Munich just around the corner from @schwabingerwahrheit, the super cool and funky hotel I was staying at during my time in the city. I would recommend this hotel – and the city as a whole! – to everyone 😊🇩🇪 — {AD} @germanytourism @simplymunich #GermanySimplyInspiring #SimplyMunich . . . . . @lensbible @visualsofearth @earth @eclectic_shotz #darlingdaily #theprettycities #seemycity #germanytourism #visitgermany #inspiremyinstagram #prettycity #europe_vacations #plantsarefriends #plantgang #plant_problem #urbanjunglebloggers #worldinbloom #topgermanyphoto #inspiredbypetals #blooooms #floralstories #floweroflife #floralfix #petalsandprops #inspiredbyflowers #botanicalpickmeup #beautifuldestinations #underthefloralspell #floraandfauna #ihavethisthingwithflowers

A post shared by  LEYLA KAZIM (@thecutlerychronicles) on Nov 8, 2018 at 10:02am PST

Sudah mula menggigil? Biarkan istana-istana hebat seperti Neuschwanstein menarik perhatian anda, atau nikmatilah persembahan di Teater Residenz, dan makan dan bergembira di pasar-pasar Krismas yang dihiasi indah.

5. Zermatt, Switzerland -2 hingga 6°C (Nov), -6 hingga 2°C (Dis)

Lunch views in Switzerland… (📷 @swissmountainview) Follow @tasteinhotels for more luxury travel inspiration. #tasteinhotels⠀ ⠀ ⚲ Chalet Hotel Schönegg, Zermatt, Switzerland @schoneggzermatt ⠀ ⠀ ⠀ Selected by @nodestinations

A post shared by  Beautiful Hotels & Resorts (@tasteinhotels) on Nov 7, 2018 at 6:39am PST

Zermatt adalah syurga ski pada masa ini. Sekiranya anda lebih suka aktiviti yang tidak begitu mencabar, anda boleh melayari jambatan suspensi tergantung terpanjang di dunia atau pergi saja ke spa untuk sesi yang lebih santai!

6. Lapland, Finland -4 hingga 1°C (Nov), -9 hingga -3°C (Dis)

A post shared by  Lapland feel (@laplandfeel) on Nov 6, 2018 at 7:03am PST

Walaupun anda akan mengalami hanya 3 jam cahaya matahari dalam sehari, segalanya berbaloi apabila anda menyaksikan Cahaya Utara (Aurora Borealis) secara dekat. Boleh juga melawat Santa Claus Village, dan naik kereta luncur di atas salji.

Mana-mana sahaja bandar yang anda pilih untuk terokai musim sejuk ini, Photobook Malaysia ingin menghadiahkan anda satu Simple Book 6″ x 6″ (NP: RM79). Dah mengembara sambil pakai jaket tebal takkan tak mahu abadikan gambar percutian anda kan? Dicetak pula gambar anda atas kertas foto berkualiti tinggi dalam buku softcover premium ini – ia ringan dan mudah alih, jadi senanglah untuk berkongsi pengembaraan anda dengan rakan dan keluarga.

Jadi bagaimana untuk tebus Simple Book ini?

1. Muat turun aplikasi ‘Photobook Worldwide’ di Apple Store atau Google Play Store
2. Lancarkan aplikasi dan pilih Simple Book (6 “x 6”)
3. Reka dan susun photo book anda dengan memuat naik sekurang-kurangnya 21 keping gambar termasuk kulit buku (foto tambahan dikenakan caj tambahan)
4. Guna kod baucar “TRAVELVK”
5. Muat naik projek anda dan siap

Anda hanya perlu membayar kos penghantaran sahaja. Eh, seronoknya! Kalau anda bercuti dalam negara pun bolej sahaja. Janji ikuti langkah mudah di atas. Jom Photobook!


Kisah Tukang Kayu Bina Replika Bahtera Nabi Nuh Selama 7 Tahun

Lelaki ini telah terinspirasi daripada membaca kitab suci dalam membina replika kapal Nabi Nuh yang digunakan untuk menyelamatkan manusia dari banjir besar.

Namanya adalah Johan Huibers, dia bekerja sebagai tukang kayu di Belanda. Difahamkan, dia membina bahtera Nabi Nuh ini mengikut spesifikasi yang ada di dalam kitab suci.

Dia mula membina replika bahtera Nabi Nuh ini setelah dia bermimpi mengenai satu banjir besar yang melanda Belanda. Lalu selepas dia bangun, dia katakan kepada dirinya bahawa dia perlu membina sebuah bahtera bagi mendekatkan dirinya dengan Tuhan.

Selain itu, tujuan dia membina replika bahtera Nabi Nuh tersebut adalah untuk memberi inspirasi kepada anak muda tentang cerita pengorbanan Nabi Nuh dan para pengikutnya dalam usaha untuk menyelamatkan diri dari banjir besar.

Kapal pertama yang dibina olehnya adalah pada tahun 2004. Ia berukuran separuh dari bahtera Nabi Nuh. Dia menggunakan kapal terbabit untuk membawa pelancong mengunjungi kawasan tempat dia tinggal.

Pada tahun 2008, dia mula membina bahtera Nabi Nuh seperti yang ditulis di dalam kitab suci. Huibers dan pekerjanya berjaya menyiapkan kapal dengan ukuran sebenar pada tahun 2012 dan beratnya adalah 3,000 tan.

Sejak ia siap dibina, kapal yang mampu memuatkan 4,000 orang dan 15,000 spesies haiwan tersebut telah menjadi tumpuan orang ramai dan menjadi pusat pelancangon kepada mereka yang bertandang ke Belanda.

Di dalamnya terdapat bilik tidur, ruang teater, restoran, dan dewan persidangan yang mampu menampung 1,500 orang. Terdapat juga sebuah bilik besar yang dipenuhi dengan tumbuhan dan dilengkapi dengan haiwan plastik.

Kini, kapal yang diberi nama Noah’s Ark telah bertukar menjadi tempat pelancongan dan telah dikunjungi oleh ribuan pelancong dari luar negara. Selain itu, ia juga digunakan sebagai pusat pendidikan dalam menyebarkan ilmu dan cerita pedoman untuk anak-anak yang masih bersekolah.

Ketika ditanya adakah bahtera ciptaannya dapat digunakan jika banjir benar-benar melanda Belanda seperti dalam mimpinya, dia menjawab, “Air akan datang. Dari pergunungan, dari laut, ke Jerman. Seperti 1959. Kedengarannya seperti azab dan suram. Tetapi saya tidak takut.”

Untuk rekod, Belanda pernah dilanda banjir besar pada zaman dahulu. Kejadian terbabit telah membunuh lebih dari 2,000 nyawa.

Terdahulu, ramalan kartun The Simpsons tahun lalu akhirnya jadi kenyataan pada hari ini. Klik pautan di bawah untuk membaca.

Ramalan Kartun The Simpsons Tahun Lalu Akhirnya Jadi Kenyataan Pada Hari Ini

Muka Lelaki India Dengan Misai Tebal Sering Jadi Bahan Jenaka, Siapa Sebenarnya Dia?

Kisah Anak Kepada Orang Ketiga Terkaya Di Malaysia Yang Memilih Untuk Menjadi Sami Buddha


Mungkin Inilah Dikatakan 1 Kisah Uda Dan Dara Tapi 2 Versi Berbeza. Memang Kelakar!

Apabila membaca catatan pengakuan ini, kami hanya mampu ketawa.

Haha! Nampaknya misi si jejaka gagal di situ.

Like Facebook TheVocket untuk lebih banyak kisah-kisah menarik.


Kisah Usahawan Ini Yang Diuji Dengan Wang Ringgit Dan Apa Yang Beliau Utamakan. Memberi Pengajaran

Dalam berniaga, urusan duit dan wang ringgit semestinya penting buat setiap usahawan dan peniaga.

Sebagai seorang yang beragama, urusan halal haram dan keberkatan rezeki adalah lebih utama.

Seorang usahawan borong dari China, Tuan Mohd Faiz telah diuji dengan wang ringgit, dan apa yang beliau utamakan, memberi pengajaran.

Beberapa minggu yang lalu, saya ada terima 1 panggilan dari seorang hamba Allah.

Dia : ‘Bro, apa kabar? Saya ***** dari *****. Saya dah lama folow FB bro ni.Saya nak ajak bro JV dengan saya.’
Saya : “ok, nak JV natang pa?”
Dia : ‘Nak tak kita buat plastik PRABAYAR POSLAJU di China?.Saya bagi modal bro cari kilang’
Saya : Teruskan.
Dia : ‘Kita buat banyak banyak then kita jual dengan harga yang murah dari poslaju, untung besar bro”.

Saya (Tanpa pikir panjang): ‘Aku tahu mana nak buat benda lah ni, dan aku penah tanya harga kos seunit. CIPLAK dan buat yang sama sebijik poslaju. Sekitar 28sen sahaja. Modal 28sen jual rm5.(poslaju juai rm6)

Untung RM4.72 seunit(rm5 – 28sen).Jual 10 000pcs sebulan = RM 47 200

buat bisnes 1 tahun (47200 x 12bulan) = RM 566 400

Tapi maaf bro, aku ada anak bini dan family.Depa nak makan makanan dan sumber rezeki yang HALAL. Biaq pi sikit pon tp yang mngalir jd darah daging biaq la yang BERSIH + HALAL.

Teruih dia diam aku bg tazkirah 3 bakoi.Fuhhh ujian utk aku juga.

p/s : Hati hati dengan sumber rezeki kita ya kawan kawan.Utamakan soal hukum HALAL HARAM dahulu baru buat kerja.
BUKAN buat BISNES separuh jalan baru PIKIAQ HALAL HARAM.
Nanti dah tau HARAM , susah ooo nak tinggai.Kena pulak yang HARAM tu dok MASHUKKKK lebat.

———————————
Semoga kita mengambil pengajaran dan semoga semua pembaca The Vocket sentiasa di bawah lindungan Allah yang Maha Esa, InsyaAllah.


Guru Quran Dari Kemboja Pernah Diancam Bunuh Oleh Pol Pot Kerana Dalami Quran

Nota Editor: Kisah Ustaz Solahuddin Idris, seorang guru mengaji quran ini asalnya telah dipaparkan di Facebook Page JAKIM. Saya melihat kisah ini hasil ‘share’ dari facebook wall sahabat saya yang merupakan anak murid kepada Ustaz Solahuddin di Terengganu. Menurut sahabat saya, ustaz ini tinggal di Gong Kapas bersama keluarga beliau dan merupakan seorang guru al quran yang disegani.

Walaupun rumahnya dibakar, bapanya dibunuh dan beliau sendiri diseksa dengan kerja-kerja berat, keazaman qari Kemboja, Solahuddin Idris, 56, untuk mendalami ilmu al-Quran tidak pernah pudar dalam jiwanya.

Mangsa kekejaman rejim Khmer Rouge pimpinan Saloth Sar atau lebih dikenali sebagai Pol Pot pada 1970 hingga 1980 tersebut memberitahu, dia ketika itu tetap mengabadikan diri dengan al-Quran meskipun tahu nyawanya terancam.

Berbekalkan sebuah al-Quran kecil yang berjaya diselamatkannya daripada dibakar oleh tentera Pol Pot, dia yang berusia belasan tahun ketika itu telah mengambil peluang membaca Kalam Allah tersebut setiap malam di kem buruh.

“Saya sembunyikan al-Quran itu di dalam lipatan sarung bantal di kem tersebut. Saya solat pun baring di atas katil untuk elak dikesan tentera. Kalau pihak tentera mengetahui saya masih mengamalkan Islam, pasti mereka akan bawa saya ke kawasan lapang untuk ditembak mati.

“Pernah juga saya ditangkap ketika mengambil wuduk dan diancam untuk dibunuh, tetapi setelah menerangkan kepada mereka bahawa saya hanya membasuh muka daripada debu, mereka memberi saya amaran terakhir,” katanya ketika ditemui di sini hari ini.

Selepas dibebaskan, dia berkata, keinginannya untuk mempelajari al-Quran di Malaysia menjadi membuak-buak setelah mendengar bacaan bekas johan tilawah sebanyak tujuh kali, Rogayah Sulong melalui corong radio.

Pada 1979, dia dan rakan-rakan membulatkan iltizam untuk berjalan kaki ke Malaysia, namun menemui banyak jalan buntu terutama melibatkan hal ehwal persempadanan.

“Namun begitu, kita teruskan juga merentas sempadan. Kami 15 orang kesemuanya ditembak bertubi-tubi oleh pihak tentera menyebabkan ramai daripada kami maut. Saya dan beberapa rakan bagaimanapun berjaya melepaskan diri dan akhirnya sampai di Malaysia,” katanya.

Beliau seterusnya mempelajari pembacaan al-Quran di Kelantan menerusi beberapa pondok agama dan berkhidmat sebagai tenaga pengajar di Yayasan Islam Terengganu dari 2005 hingga 2014.

Pada awal tahun ini, beliau pulang ke Kemboja untuk menaburkan bakti kepada anak-anak tempatan.

BACA: Loqman Karim, Mangsa Korban Gempa Bumi Gunung Kinabalu Yang Berjiwa Besar

BACA juga: Viral Di Facebook, Lelaki Ini Berjaya Pulangkan Kamera Hilang Milik Pelancong Asing

LIKE dan FOLLOW Vocket di Facebook serta Instagram


Kisah Wanita Ini Yang Mahu Lebih Cantik Tetapi Akhirnya Terima Kesan Yang Mengerikan

Fitrah seorang wanita Tuhan jadikan suka pada kecantikan dan sentiasa mahu kelihatan cantik. Selalunya wanita akan sanggup menghabiskan wang, masa dan tenaga pada kecantikan wajah mereka. Maka bermacam-macam rawatan mencantikkan muka sanggup dicuba walaupun terpaksa menanggung kesakitan.

Begitu juga dengan seorang gadis Singapura ini, Juli merupakan seorang penulis blog kecantikan. Wajah semulajadinya dah cukup menarik dan cantik tapi semuanya berubah selepas menjalani facial. Cerita ini adalah cerita benar, namun dialog di bawah ini adalah rekaan semata-mata.

“Hmmm.. Duit iklan dah masuk ni. Minggu depan ada majlis anugerah blogger, mestilah nak kelihatan lebih cantik. Aku nak cuba buat facial lah, kawan aku cakap kat tempat baru buka tu macam best. Bolehlah aku memanjakan diri dan bagi orang lain belai wajah aku ni. Malaslah nak buat rawatan sendiri kat rumah”

“Sebelum mula rawatan , mestilah nak selfie dulu. Nanti nak update kat blog, wajah sebelum dan selepas. Mesti gempak ni dan ramai followers akan like”

Dia terpaksa memakai mask menghadiri majlis anugerah blogger dimana dia merupakan finalis pada malam tersebut bagi kategori blog kecantikan.

Bagi semua wanita di luar sana yang baru hendak mencuba rawatan muka untuk pertama kali,

1. Pastikan tempat rawatan muka tersebut mempunyai kredibiliti
2. Elakkan facial jika kulit anda dikategorikan sebagai sangat sensitif
3. Ambil tahu produk dan peralatan yang digunakan untuk rawatan
4. Pastikan anda diberi taklimat terlebih dahulu tentang proses rawatan

Hargai wajahmu wahai wanita, kerana dirimu begitu berharga.

Ibarat Bunga Yang Cantik, Ditimpa Panas!